ועדת הכלכלה, כנסת 15, פרוטוקול מספר 214, 2000-11-20 00:00

אברהם פורז: אני פותח את ישיבת ועדת הכלכלה בנושא אספקת שירותים בישובים הערביים.

אברהם פורז: הישיבה מתקיימת לפי בקשתו של חבר הכנסת טיבי שפנה אלי וביקש לקיים דיון בעניין הזה.

אברהם פורז: לפי המסורת הנהוגה אצלנו, המציע פותח.

אחמד טיבי: תודה רבה אדוני, בוקר טוב.

אחמד טיבי: בשבועות האחרונים, מייד לאחר סיום האירועים במגזר הערבי, יש תלונות רבות בישובים רבים במגזר הערבי, גם של אנשים פרטיים וגם של מוסדות רשמיים בתוך המגזר, שמוסדות רבים מסרבים לתת שירותים במגזר הערבי.

אחמד טיבי: חלק רב מהתלונות מופנה לחברות כמו חברת החשמל ו"בזק" אבל גם לחברות פרטיות שמסרבות לתת שירותים בתוך הישובים הערביים.

אחמד טיבי: לאחרונה התבשרנו על כי הרבנות הראשית הפקיעה תעודת כשרות מכ-18 מקומות מסחר בישובים הערביים.

אחמד טיבי: הדוגמאות הן רבות.

אחמד טיבי: אני טיפלתי בכמה פניות של אזרחים ערביים שפנו אלי, רובם בקשר ל"בזק".

אחמד טיבי: הצלחתי לעזור לחלק מהם אך לא הצלחתי בשאר.

אחמד טיבי: חברת החשמל ו"בזק" טוענות שהמשטרה לא מרשה.

אחמד טיבי: המשטרה אומרת שהיא דווקא כן מרשה.

אחמד טיבי: המפכ"ל פנה לפני 2-3 שבועות בקריאה לציבור להגיע אל תוך הישובים הערביים.

אחמד טיבי: הדברים אמורים על אחת כמה וכמה לגבי נותני שירותים ומוסדות רשמיים של מדינת ישראל וגם לגבי מוסדות פרטיים.

אחמד טיבי: אסור שבתוך המדינה יהיה מצב שיהיה עונש קולקטיבי של מוסדות או נותני שירותים על אוכלוסיה שלמה.

אחמד טיבי: תודה רבה.

אברהם פורז: האם יש פה מישהו מחברת החשמל?

אברהם פורז: בבקשה.

אברהם פורז: אני מבקש שכל אחד יציג את עצמו.

ליאור זרנקין: אני סגן המנהל הכללי של חברת חשמל ואחראי על כל מחוזות החברה.

ליאור זרנקין: מייד כשהחלו האירועים הנהלת חברת חשמל התכנסה וקיבלה 3 החלטות אסטרטגיות.

ליאור זרנקין: החלטה ראשונה, שהחשמל הוא מחוץ לסכסוך ולא משמש כמנוף לשום לחץ מכל תחום שהוא.

ליאור זרנקין: החלטה שניה, העבודה נמשכת כסדרה בכפרים הערביים, כפי שהיא מתקיימת בישובים היהודיים, כמובן באישור מוקדם של גורמי הבטחון של חברת חשמל, כאשר אלו מקבלים את האישורים ואת הצפי מגורמי הבטחון.

אברהם פורז: האם היו פגיעות בזמן האירועים במיתקנים של חברת חשמל?

ליאור זרנקין: תוך כדי המהומות היו פה ושם פגיעות אבל בסך הכל לא היו פגיעות חמורות.

ליאור זרנקין: והחלטה שלישית, אנחנו לא מסכנים את חיי העובדים שלנו בכל מחיר.

ליאור זרנקין: הם לא אנשי צבא והם לא מסתכנים בכל פעילות.

ליאור זרנקין: אנחנו בצענו ומבצעים עד לעצם הרגע הזה הן עבודות מתוכננות והן את כל עבודות התיקונים של תקלות שנגרמו לרשתות החשמל כתוצאה מיידוי אבנים, מירי וכדומה.

ליאור זרנקין: היו מקרים קונקרטיים מפורטים שעובדים שלנו נכנסו לכפרים ערבים, הן בצפון והן בדרום, ונתקלו בזריקות אבנים, בקללות וגידופים.

ליאור זרנקין: הטרחתי לכאן שני עובדים שלנו מהצפון שרק לפני שלושה ימים יצאו לבצע עבודה מתוכננת של חיבור בתים חדשים לרשת האספקה באום אל-פחם.

ליאור זרנקין: הם הספיקו לבצע עבודה ראשונה, ניגשו בתיאום עם החשמלאי המקומי לבצע עבודה שניה ולפני שהתחילו בביצוע העבודה התחילו להמטיר עליהם, לא אבנים אלא בלוקים, על המכונית שלהם ועליהם.

ליאור זרנקין: הם נאלצו לעזוב את המקום וניגשו למסור הודעה למשטרה.

ליאור זרנקין: עד לרגע זה הם לא קיבלו היתר להשלים את העבודה.

אברהם פורז: מי צריך לתת היתר?

ליאור זרנקין: גורמי הבטחון של חברת חשמל.

ליאור זרנקין: ככל הנראה אי אפשר להיכנס לשם כעת ולעבוד בבטחה.

ליאור זרנקין: אני מוכן לפרט 8 מקרים לפחות: - ב-18.10 בכפר קנא, באיזור עפולה, שני עובדים יצאו לתיקון תקלה בכפר והותקפו על-ידי קבוצת נערים שעברה על-ידם, קיללה וזרקה עליהם אבנים.

ליאור זרנקין: העובדים עזבו את המקום.

ליאור זרנקין: - ב-18.10 בסכנין, באיזור כרמיאל, 3 עובדים יצאו לתיקון תקלה והותקפו על-ידי נערים אשר יידו בהם אבנים.

ליאור זרנקין: אחת מהן פגעה בכלי הרכב של החברה והעובדים עזבו את המקום.

ליאור זרנקין: - ב-25.10 באום אל-פחם צוות עובדים שיצא לתיקון חיבור של תאורת רחוב ספג קללות ונאצות "מוות ליהודים".

ליאור זרנקין: העובדים עזבו את המקום.

ליאור זרנקין: - ב-1.11 בכפר כיסרא אל עובדי החברה שביצעו עבודות רשת בכפר התקרבה קבוצת נערים שהשמיעה גידופים ונאצות.

ליאור זרנקין: אחד מהנערים זרק עליהם אבנים, מהן נפגע עובד.

אברהם פורז: האם לא יותר נכון בנסיבות כאלה לבוא עם שוטרים?

ליאור זרנקין: העובדים שלנו באים בליווי של אנשי בטחון של חברת החשמל.

ליאור זרנקין: היו מקרים שאנחנו ביקשנו את נוכחות המשטרה.

אברהם פורז: נניח שאני יהודי הצריך ללכת לאיזה מקום לעשות עבודה והיו מתנכלים לי, הייתי פונה למשטרה.

ליאור זרנקין: זורקים אבנים גם כאשר ישנה אבטחה.

ליאור זרנקין: היו מקרים שאנחנו ביקשנו את נוכחות ראש הכפר או ראש המועצה המקומית תוך כדי ביצוע העבודה וזה נעשה.

אברהם פורז: זה עובד?

ליאור זרנקין: היו מקרים שזה עבד.

ליאור זרנקין: היו מקרים שראש הכפר לא הסכים לבוא.

ליאור זרנקין: בעקרון, אנחנו בצענו עשרות עבודות ומבצעים עשרות עבודות בכפרים הערביים.

ליאור זרנקין: רק באותם המקומות שבהם פוגעים בעובדים שלנו, העובדים שלנו לא ייצאו לעבודה.

ליאור זרנקין: בכל מחיר אנחנו לא נסכן את העובדים שלנו.

ליאור זרנקין: אנחנו לא מסכנים אותם גם ביתר המקומות בישובים יהודיים.

ליאור זרנקין: העובדים שלנו חייבים לעבוד בבטחה מלאה.

ליאור זרנקין: אחרת הם לא ייצאו לעבודה, לא ירצו לצאת לעבודה.

ליאור זרנקין: אנחנו לא יכולים לכפות על עובדים לצאת לעבודה כאשר החיים שלהם נמצאים בסכנה.

ליאור זרנקין: יש לי פה רשימה של עשרות עבודות שבצענו.

אברהם פורז: אני מבין שהבאתם איתכם חלק מהעובדים שיספרו איזה חוויות הם עברו.

יוחנן לוי: אני ראש צוות חיבורים לבתים.

יוחנן לוי: אני עובד באום אל-פחם כבר כמה שנים, במגזר הערבי.

יוחנן לוי: כמו שתיאר מר זרנקין, בבוקר ה-8.11 בצענו את העבודה הראשונה של חיבור לבית חדש.

יוחנן לוי: אנחנו מתואמים תמיד עם חשמלאים של המועצה.

יוחנן לוי: העבודה הראשונה עברה בשקט עד הצהרים.

יוחנן לוי: בתנועה מהעבודה הראשונה לשניה עברנו דרך רחוב קצת יותר צפוף, נעצרנו לבדוק את המיקום שלנו ואז נזרקו הרבה אבנים גדולות על הרכב שלנו מאיזור בית הקברות.

יוחנן לוי: חוץ מזה כל האווירה בכפר היתה קשה.

יוחנן לוי: אני לא יודע אם זה היה בסמוך ליום הארבעים לאבל או לא.

יוחנן לוי: היו קללות גם במעבר בתוך הרחובות הצרים, היתה התחככות עם כמה צעירים.

יוחנן לוי: אנחנו לא התייחסנו לקללות.

יוחנן לוי: נסענו לכיוון משטרת עירון ומסרנו פרטים על המקרה.

אברהם פורז: האם חיברתם הלאה?

יוחנן לוי: לא.

אברהם פורז: בגלל האבנים או בגלל הקללות?

יוחנן לוי: בגלל האבנים.

יוחנן לוי: אני לא יוצא למלחמה.

יוחנן לוי: אני הולך לחבר חשמל.

יוחנן לוי: גם הבוקר התקשרו אלי מאום אל-פחם בבקשה שאני אבוא לחבר.

יוחנן לוי: שנים אני עובד במגזר הערבי.

יוחנן לוי: האווירה בתקופה האחרונה לא מתאימה.

יוחנן לוי: אנחנו עובדים בפחד.

יוחנן לוי: אחד מחזיק את הסולם והשני עובד על העמוד.

יוחנן לוי: אני לא יכול ללכת לעבוד בלי לאבטח את עצמי מאחור.

יוחנן לוי: בשבוע הראשון שבו נכנסנו חזרה לכפרים היה די רגוע ופתאום היה האירוע הזה.

אחמד טיבי: כנראה שנכנסת לכפר ביום הארבעים להרג שני הצעירים.

יוחנן לוי: זה היה 3 ימים לפני יום הארבעים לאבל.

יוחנן לוי: אבל האווירה כשאתה עובר ברחובות הכפר- - -

אברהם פורז: השאלה היא לא האם האווירה היא טובה או לא.

אברהם פורז: אווירה היא אווירה.

אברהם פורז: השאלה היא האם זורקים באמת אבנים.

אברהם פורז: זאת הבעיה.

יוחנן לוי: בוא תראה את האוטו שלי החונה בחוץ, עוד לא סידרו אותו, יש בו פגיעות בפח.

יוחנן לוי: גם האווירה בתוך הכפר, חוץ מזריקת האבנים - - -

אחמד טיבי: אני רוצה לשאול אותך, האם בטייבה זרקו עליכם אבנים?

ליאור זרנקין: לא.

ליאור זרנקין: אבל בטייבה בצענו עבודות.

ליאור זרנקין: יש לי פה רשימה של עשרות עבודות שבצענו.

אחמד טיבי: אתם לאחרונה מסרבים לחבר בתים חדשים בטייבה.

ליאור זרנקין: אם אדוני ייתן לי רשימה מפורטת למה הכוונה אני אטפל בה אישית.

ליאור זרנקין: יש לי פה רשימה מפורטת של כל העבודות שבצענו בטייבה.

ליאור זרנקין: אנחנו מבצעים באופן סדיר עבודות בטייבה.

אחמד טיבי: העבודה שלכם לא חזרה לסדרה התקין, למשל בישוב גדול כמו טייבה.

אחמד טיבי: זה לא אותו סדר גודל של עבודה כמו בימים רגילים.

ליאור זרנקין: אין לי אינפורמציה על כך.

ליאור זרנקין: יש לי פה פירוט עבודות שאנחנו מבצעים בטייבה.

ליאור זרנקין: דווקא באיזור של טייבה, טירה, קלנסואה וג'לג'וליה לא נתקלנו בפעילות עויינת והעבודה מתבצעת שם כרגיל.

ליאור זרנקין: לא ידוע לי על אי-יציאה לעבודה למקומות האלה.

אחמד טיבי: יש תלונות רבות.

ליאור זרנקין: אולי אתה תואיל למסור לי את הרשימה ואנחנו נטפל בכך.

אברהם פורז: אותם אנשים שהתלוננו בפניך שלא מחברים אותם, אנחנו נעביר אותם לחברת חשמל ונבקש מהם לטפל בזה בהקדם.

אברהם פורז: אין סיבה, במקום שאין סכנה לעובדים, שזה לא יתבצע.

יוחנן לוי: לגבי כניסה עם שוטרים: אני רוצה להעיר שהם בכלל לא רצו שניכנס עם שוטר כי זה היה דווקא מושך אלינו אבנים.

יוחנן לוי: הכניסה עם שוטרים היא אפילו יותר גרועה, זה מושך אש.

יוחנן לוי: אנחנו כבר לא יודעים איך להיכנס כדי לבצע את העבודה.

אחמד טיבי: למען הפרוטוקול, אני מאמין לך שנזרקו עליך אבנים.

אחמד טיבי: אם נזרקו עליך אבנים, מדובר בפרחחים שהם אוייבי המגזר הערבי, גם אם הם מאום אל-פחם.

אחמד טיבי: אני שוחחתי עם השייח ראיד סאלח והוא לא ידע על המקרה.

אחמד טיבי: תמיד כדאי לתאם את זה עם ראש המועצה המקומית.

אחמד טיבי: גם עלינו מוטלת אחריות לטפל במקרים האלה, לא רק עליך או עליכם.

אחמד טיבי: אבל יש רושם שמנצלים מקרה ספורדי כאן או שם בשביל למנוע שירות סביר גם מישובים אחרים, או מהישוב כולו.

ליאור זרנקין: אני מודיע לך בכל האחריות, אנחנו הכרזנו מלכתחילה שהחשמל הוא מחוץ לכל המשחק שמתקיים עכשיו.

ליאור זרנקין: נתנו הוראה מפורשת לכל המחוזות שלנו להמשיך בשגרת העבודה הרגילה.

ליאור זרנקין: אני לא מתעלם מכך שלפעמים קשה לנו להכריח עובדים שמפחדים להיכנס לשטח ולעבוד, וזאת בעיה.

ליאור זרנקין: אם אתם תצליחו להרגיע את האווירה אז העובדים שלנו יכנסו בחופשיות.

אחמד טיבי: במקרים שנזרקו אבנים והצוות עזב, את זה אני יכול להבין אבל נתת לנו שתי דוגמאות של צוותים שעזבו את המקום בגלל השמצות או קללות.

אחמד טיבי: לא עוזבים בגלל קללות.

אחמד טיבי: תאר לעצמך שבגלל קללות הייתי עוזב את הכנסת.

אחמד טיבי: אז לא הייתי נשאר פה יום אחד.

ליאור זרנקין: הכנסת זה דבר אחר.

ליאור זרנקין: קללות בדרך כלל מביאות אחריהן את האבנים.

ליאור זרנקין: אם מתחילים עם קללות, העובדים שלנו לא נכנסים לסיכון.

ליאור זרנקין: אני לא חושב שאנחנו צריכים לסכן כהוא זה את העובדים שלנו.

דוד גולן: אני דובר חברת החשמל.

דוד גולן: דובר פה כרגע על כביכול ייצוב מצב.

דוד גולן: אני מבקש להביא משהו מהתקשורת.

דוד גולן: ב-1.11 התראיין ב"קול ישראל" ברשת ב' ראש עיריית סכנין, מר מוסטפה אבו-ראיד ואמר שעובדי חברת החשמל ו"בזק" לא מבצעים עבודות בכפרו.

דוד גולן: אנחנו אמרנו לו שממש באותו רגע מתבצעות עבודות בסכנין.

דוד גולן: זאת היתה האמת והוא התנצל על כך.

דוד גולן: זה גם ניצול.

אחמד טיבי: הכי טוב לתאם עם ראש המועצה.

דוד גולן: אנחנו מתאמים כל הזמן.

אחמד טיבי: אם תיאמתם איתו אז הוא לא היה אמור לטעות.

דוד גולן: העבודות לא החלו באותו יום.

דוד גולן: העבודות החלו מספר ימים לפני כן ולמרות זה ראש העיר המכובד הופיע בכלי התקשורת ואמר שלא נכנסים ולא עובדים ולא מבצעים שום דבר.

דוד גולן: ברגעים שהוא התראיין ברדיו עבדו בסכנין בעבודות שהחלו יום לפני כן, לא בתיקונים אלא בהרחבת רשת, בחיבור לבתים, בעבודות מאוד גדולות ורחבות.

דוד גולן: למען הדיוק בפרוטוקול כדאי גם לדעת את זה.

אברהם פורז: ראש עיריית סכנין הוכיח שהוא פוליטיקאי ראוי לתוארו.

שמעון יפה: אני מנהל מחוז צפון של חברת החשמל.

שמעון יפה: רציתי להוסיף שבאותה תקופה של הלחץ אנחנו היינו בחופשה מאורגנת, בחול המועד סוכות, ויתכן שההרגשה הזאת, שאנחנו לא נכנסים לכפרים, נובעת גם מזה.

שמעון יפה: אבל בכל התקופה הזאת נכנסנו לעשות תיקונים ואחרי שחזרנו לעבודה סדירה אנחנו בהחלט עושים את כל העבודות, הכל בתיאום עם גורמי הבטחון, כמו שנאמר.

אברהם פורז: האם יש פה מישהו מ"בזק"?

יוסי מלכה: קודם כל, "בזק" היא חברה עסקית שנותנת שירותי תקשורת בכל מדינת ישראל, לכל ישוב, יהודי, ערבי, דרוזי, על-פי אותן אמות מידה, אותו שירות ולחלוטין באותם קריטריונים.

יוסי מלכה: כך אנחנו עושים גם היום.

יוסי מלכה: עם התחלת המהומות ומאז ועד היום יש לי כאן רשימה של 34 מקרים של פגיעות ישירות בתשתיות שלנו בכפרים בעלות של כמה מאות אלפי שקלים.

יוסי מלכה: את כולן תיקנו.

יוסי מלכה: יש לנו עדיין הרבה מאוד תקלות שאנחנו עובדים עליהן.

יוסי מלכה: למה זה נמשך זמן כה רב?

יוסי מלכה: בכמות תקלות כזאת בתקופה רגילה התיקון אורך מספר ימים, הדברים מסתיימים והתשתיות חוזרות לתקנן.

יוסי מלכה: בתקופה מ-18.10 ועד היום היו לנו יותר מ-20 אירועים של פגיעות בעובדים שלנו, והכל דווח למשטרה.

יוסי מלכה: נמצאים איתי כאן שני עובדים, מר מוסטפא קנג' ומר שמעון בונן, שעבדו בכפרים וקיבלו אבנים, קללות ואיומים.

יוסי מלכה: פעם כשעובדים נכנסו לבית של אזרח בדיר חנא לתקן לו את הטלפון, העובד בא עם מאבטח ובעל הבית אמר לו בערבית שאם הוא היה בא לבד הוא היה חותך אותו.

יוסי מלכה: הוא רק לא ידע שהמאבטח גם מבין ערבית.

יוסי מלכה: הוגשה תלונה במשטרה.

יוסי מלכה: אני והמנהלים הכפופים אלי קיימנו קשר אישי עם כל ראשי המועצות וראשי העיריות במגזר, כולם בלי יוצא מן הכלל.

יוסי מלכה: אני אישית הייתי באום אל-פחם, הייתי עם אנשי המועצה והסתובבנו בישוב.

יוסי מלכה: כמו שאמר חברי כאן, אנחנו נותנים שירותים, אנחנו רוצים לעשות עיסקאות, אנחנו רצים לעבוד כי אנחנו לא עוסקים בנושא בטחון.

יוסי מלכה: אבל אנחנו צריכים לשלוח עובד ולדעת שהוא חוזר בשלום ביתה.

יוסי מלכה: זאת הנקודה הראשונה שעומדת בפנינו בקטע הזה.

יוסי מלכה: ב-1.11 כשראש עיריית סכנין התראיין ברדיו הוא ידע שהאנשים שלנו נמצאים שם ועובדים באותו רגע.

יוסי מלכה: הוא ידע כי הם עבדו ליד המועצה.

יוסי מלכה: בלילה הקודם הם עבדו בישוב.

יוסי מלכה: הוא אמר בראיון ברדיו דברים לא נכונים והוא קיבל תשובה שהוא פשוט כנראה שוגה.

יוסי מלכה: אנחנו מבקשים לחזור לעבוד בצורה מסודרת.

יוסי מלכה: אנחנו רוצים לעשות את העבודה כי כאשר טלפון לא עובד זה חוסר הכנסה.

יוסי מלכה: אנחנו חברה שצריכה להוכיח הכנסות, אנחנו רוצים לעבוד.

יוסי מלכה: יש לנו אנשים שעבדו עשרות שנים בכפרים ומעולם לא הרגשנו אווירה כמו זאת שקיימת היום.

יוסי מלכה: רק לפני שלושה ימים תיקנו טלפון בבית מסויים ואז יצאו ילדי בעל הבית והוציאו לנו את האוויר מארבעה גלגלים במכונית.

יוסי מלכה: ועוד ועוד כהנה וכהנה.

יוסי מלכה: אני במקרה עשרות שנים בגזרה הזאת, עובד עם הרבה מאוד כפרים.

יוסי מלכה: אשמח מאוד אם התערבותו של חבר הכנסת טיבי תחזיר לשם את הרוגע ואת השקט, שנוכל לשלוח אנשים ולהיכנס ולצאת בבטחה.

יוסי מלכה: אנחנו נהיה הראשונים שיברכו על זה.

אחמד טיבי: אין לי שום סיבה להטיל ספק בדברים שלך, שהוציאו אוויר מהגלגלים או שהשמיצו וקללו אבל אני רוצה לתת לך דוגמא.

אחמד טיבי: ממשרדי המפלגה שלנו בטייבה התקשרו ל"בזק" וביקשו לתקן קו טלפון.

אחמד טיבי: התשובה המיידית היתה: אנחנו לא מגיעים לטייבה.

אחמד טיבי: רק לאחר ששלחתי לכם מכתב ונודע לכם שמעורב בזה חבר כנסת אתם נאותם לבוא לטייבה, כאשר אתה בעצמך אמרת שבטייבה אין אירועים.

יוסי מלכה: לא אמרתי את זה.

יוסי מלכה: אמרו את זה נציגי חברת החשמל.

יוסי מלכה: ב-4.10 היה אירוע בטייבה, פרצה שם שריפה בבניין המרכזת שלנו בקומה השניה, וגם בטירה.

אחמד טיבי: בגלל זה אתם לא באים, בגלל שפרצה שם שריפה?

אחמד טיבי: אז תבואו ותתקנו, גם אם פוגעים.

יוסי מלכה: באו ותיקנו.

יוסי מלכה: זה פגיעה בתשתית.

אחמד טיבי: נתתי לך דוגמא של מה שקרה במשרדי המפלגה שלנו בטייבה, מפלגה בישראל.

אחמד טיבי: התשובה הראשונה שקיבלנו היתה: אנחנו לא מגיעים לטייבה.

אחמד טיבי: זאת דוגמא אישית שבה אני נתקלתי.

יוסי מלכה: אולי ביום מסויים לא הגענו לטייבה.

יוסי מלכה: אני כבר אומר לך שביום שישי האחרון אסרתי על העובדים להיכנס לכל המגזר בגלל שאנשי המועצות שאנחנו מסתובבים איתם אמרו לנו: אל תיכנסו מחר לכפרים כי יש יום הזעם, יש תהלוכות ואל תתקרבו.

אחמד טיבי: איזה יום זעם?

אחמד טיבי: יש יום הארבעים.

אחמד טיבי: אני יכול להבין אם אתם קצת מודאגים ביום הארבעים לאבל.

אחמד טיבי: אבל כמה ימי ארבעים היו?

אחמד טיבי: כבר שבועות שאתם לא נכנסים לחלק מהישובים.

אחמד טיבי: אני מאמין לבחור שסיפר שזרקו עליו אבנים.

יוסי מלכה: מר שמעון בונן קיבל פעמיים אבנים בשני מקומות ומר מוסטפא קנג' קיבל פעם אבנים.

יוסי מלכה: שניהם נמצא כאן.

אחמד טיבי: אני לא רוצה להטיל ספק בדברים שלך אבל אני חוזר על מה שאמרתי: יש רושם שמנצלים מקרה פה, מקרה שם, בשביל למנוע שירות ממגזר שלם.

אחמד טיבי: זה דבר שלא צריך לעשות.

אחמד טיבי: ובקלנסואה אותו דבר.

יוסי מלכה: אני חושב שזה לא מדוייק לחלוטין.

יוסי מלכה: כאשר הטלפון לא עובד אז אולי לאותו אדם יש גם טלפון סלולרי אבל אני אחראי להכנסה ובכל יום שטלפון לא עובד אני מפסיד כסף.

יוסי מלכה: זה אינטרס שלי מעל לכל דבר אחר.

יוסי מלכה: אנשים שלנו נכנסים לישובים ומסכנים את עצמם בקטע הזה ונותנים את השירותים הכי טובים שרק אפשר.

יוסי מלכה: אני ביקשתי מראשי המועצות ללכת לבתי-ספר ולתת יום אחד הסבר לילדים ועוד יום לאחרים אבל הדברים לא זזים, כולל כאשר ראשי מועצות מצטרפים אלינו והולכים איתנו והכל מתואם איתם.

יוסי מלכה: אני יכול לקרוא לך כאן רשימות אבל לא אלאה את הוועדה, רשימות שלמות של שיחות שניהלנו עם ראשי המועצות והנוגעים בדבר.

יוסי מלכה: אתן לך דוגמא.

יוסי מלכה: הזכרת קודם את אום אל-פחם.

יוסי מלכה: אני הייתי באום אל-פחם והצטרף אלינו איש מהמועצה.

יוסי מלכה: כשהיינו שם באיזה מקום בא אדם אחר ואמר לו: אתה באת לשמור עליהם?

יוסי מלכה: בשביל מה אתה שומר עליהם?

יוסי מלכה: - אתה מבין?

יוסי מלכה: ואנחנו באים לעשות את העבודה.

יוסי מלכה: אנחנו נמשיך לעשות את העבודה כי לנו אין שתי חברות.

יוסי מלכה: לנו יש חברה אחת ואנחנו נמשך לקיים את העבודה בדרך הכי טובה שרק אפשר.

מוחמד ברכה: אתם תכניסו חברה מתחרה ל"בזק".

מוחמד ברכה: חודש שלם לא נותנים שירות סביר.

מוחמד ברכה: יש לכם אפילו פרסומות יפות, לפיהן תוך כמה שניות הלקוחות מקבלים שירות.

יוסי מלכה: אנחנו נעשה הכל שלא תיכנס חברה מתחרה.

יוסי מלכה: אני חושב שזאת טעות.

יוסי מלכה: אני חושב שאנחנו זכאים להמשיך לתת שירות ואנחנו נותנים את השירות הכי טוב שרק אפשר.

יוסי מלכה: אנחנו נותנים אותו הלכה למעשה, לא בתיאוריה.

אברהם פורז: מר מלכה, אנחנו סוטים פה לנושא פתיחת תיק התקשורת לתחרות.

אברהם פורז: זה אכן דיון בתחום סמכותה של הוועדה אבל זה יידון במועד אחר ולא היום.

שמעון בונן: אני מחברת "בזק", ממרחב נצרת.

שמעון בונן: אני טכנאי שירות לקוחות.

שמעון בונן: אני עובד קרוב ל-5 שנים במגזר הערבי, מכבול עד כפר מנדא ומכיר את כל הגזרה, את כל הכפרים, כמעט את כל המשפחות.

שמעון בונן: בכפר מנדא הגעתי לתיקון תקלה.

שמעון בונן: כשבבוקר היתה זריקת אבנים קלה התעלמתי מכך, ביקשתי מהמאבטח שלא יתייחס.

שמעון בונן: לאחר מכן בתקלה קצת יותר מסובכת הייתי חייב לפתוח סולם כפול.

שמעון בונן: עליתי על הסולם הכפול ופתאום אני מסתכל למטה והמאבטח אומר לי שהוא ממליץ שאני ארד.

שמעון בונן: שאלתי מה קורה ואז התחלתי לשמוע קריאות כמו "איטבח אל יהוד", "תראו מה ששרון עשה בהר הבית", "ברוח ודם ...".

שמעון בונן: אני קצת מבין ערבית.

שמעון בונן: זה ממש הפחיד.

שמעון בונן: התחילו זריקות אבנים.

שמעון בונן: קיפלתי את הסולם, המאבטח נכנס לאוטו שלנו, שהוא ממוגן ועזבנו את המקום.

שמעון בונן: יום למחרת נכנסתי שוב ושוב פעם חטפתי אבנים ולכן נאלצתי שוב לעזוב את המקום.

שמעון בונן: זה לא נעים אבל זה מה שקורה.

יוסי מלכה: אחרי האירוע הזה אני אישית דיברתי עם ראש מועצת מנדא, הוצאתי אותו מישיבת מועצה ודיברתי איתו.

יוסי מלכה: הוא התחייב שלמחרת יהיה שקט אך מר שמעון בונן נכנס למחרת פעם נוספת עם עוד אנשים והם שוב חטפו אבנים.

אברהם פורז: מה עם הרבנות?

אברהם פורז: האם שמעתם את דברי הפתיחה של חבר הכנסת טיבי?

אברהם פורז: הוא אמר שאתם שללתם תעודות הכשר במגזר הערבי.

יעקב סבג: מר יחזקאל לביא הסביר לנו מה אמר חבר הכנסת טיבי אבל נשמח לשמוע את זה שוב כדי שנוכל להתייחס.

אחמד טיבי: יש כמה מקומות מסחר שנותנים שירותים ליהודים במגזר הערבי שנשללה מהם הכשרות.

משה רז: היתה אפילו מודעה של הרבנות בעיתון, שהם שוללים את הכשרות מבתי העסק האלה והאלה, בעיקר באיזור של ואדי ערה, כפר קרע.

יעקב סבג: אני ראש אגף הכשרות הארצי ברבנות הראשית ולצידי הרב מימון, מנהל מחלקת חרושת ותעשיה המלווה את המגזר הערבי ומר משה סלומון, מפקח במגזר הערבי.

יעקב סבג: ראשית, כרבנות ראשית וממלכתית אנו נותנים שירות לכל אזרחי ישראל באשר הם, ללא הבחנה בין דת, גזע, לאום ומין.

יעקב סבג: השירות ניתן ללא הבחנה.

יעקב סבג: אני חושב שחבל שהנושא עלה אבל טוב שזה עלה.

יעקב סבג: חבר הכנסת אחמד טיבי, אני חושב שאתה פה מטעה את הציבור.

יעקב סבג: הרבנות הראשית נתנה את השירות הטוב ביותר וחבל מאוד שלא מציינים שהרבנות הראשית, בשונה מיתר נותני השירותים, נכון להיום משגיחים נכנסים לשם.

יעקב סבג: במהלך הפרעות והאירועים הם נכנסו לשם ונתנו את השירות הטוב ביותר, למרות שזה היה כרוך בסיכון.

יעקב סבג: אתה יכול לשאול את כל בעלי המפעלים.

יעקב סבג: ברגע שמשגיח אחד נפגע קשה והיה מונשם ומצבו היה אנוש - - -

אברהם פורז: איפה היה דבר כזה?

יעקב סבג: אתה תשמע תיכף.

יעקב סבג: יספר מי שהיה איתו בבית-החולים ונשאר איתו מספר ימים.

יעקב סבג: הוא נותח במשך מספר שעות.

יעקב סבג: כדאי שאנשים ישמעו את זה.

יעקב סבג: נכון שפרסמנו מודעה אבל יש לזה סיבה, יש לזה רקע.

יעקב סבג: אני חושב שחבל מאוד שחבר הכנסת אחמד טיבי לא מספר את מה שנעשה.

אברהם פורז: אז בוא תספר לנו את העובדות.

יעקב סבג: אתה יודע שפתחו בית מטבחיים גדול ומשוכלל בדיר אל-אסד?

יעקב סבג: אתה יודע שבשפרעם פתחו?

יעקב סבג: אנחנו עושים הכל כדי לתת שם את השירות.

אחמד טיבי: איפה הפקעתם תעודות כשרות?

אחמד טיבי: תגיד.

יעקב סבג: אני אספר לכם את הרקע, כדאי גם שתדעו את הצד השני.

יעקב סבג: איפה הפקענו?

יעקב סבג: הפקענו איפה שצריך.

יעקב סבג: באום אל-פחם יש בעיות.

אברהם פורז: למה הפקעתם?

יעקב סבג: תיכף תשמעו.

יעקב סבג: אבל אני רוצה שגם תדעו כמה דברים מסביב.

יעקב סבג: זה לא נקודתית.

מוחמד ברכה: אנחנו לא שומעים דוח על פעולות הרבנות הראשית בישראל.

יעקב סבג: כדאי שתשמע.

מוחמד ברכה: למה אתה צועק?

מוחמד ברכה: מה ההשתוללות הזאת?

מוחמד ברכה: יש שאלה שמופנית אליך ואנחנו מבקשים שתענה עליה.

יעקב סבג: אם אתה יודע שניתן שירות במשך שנים, שירות טוב, ועכשיו הוא הופסק: למה הוא הופסק?

יעקב סבג: זאת השאלה.

יעקב סבג: אבל קודם כל שתדע שניתן שירות ואם הוא הופסק אז יש לכך סיבה.

מוחמד ברכה: תפקידכם לתת שירות טוב.

אברהם פורז: אני מבקש שתסביר למה הוא הופסק.

יעקב סבג: באחד הימים לפני חול המועד סוכות אחד המשגיחים שחזר מההשגחה נפגע אנושות.

אברהם פורז: באיזה מקום הוא נפגע?

אברהם פורז: מה זה שייך לפוליטיקה?

מוחמד ברכה: מה הדיבור הזה?

אליהו מימון: אנחנו ניתן את השירות רק במקום שבו נהיה בטוחים שהמשגיח ייצא בחיים.

אליהו מימון: החזרנו את הכשרות למקומות שבהם מפקד המשטרה נתן אישור בכתב שהוא אחראי על האנשים שלנו ושהוא יודע להגיד לנו שהכפר שקט.

משה רז: כשאתה שולח משגיח לפסגות אתה בטוח שהוא ייצא בחיים?

אליהו מימון: בכל מקום שמפקד המשטרה נתן לנו מכתב כזה חזרה הכשרות.

אחמד טיבי: תענה על שאלתו של חבר הכנסת משה רז.

אחמד טיבי: זאת שאלה חשובה מאוד.

יעקב סבג: אם האוכלוסיה היא עויינת - וגם פה עוד מעט לא נהיה בטוחים כשנרצה להיכנס לכנסת.

יעקב סבג: גם בגילה לא בטוחים אבל אנשים חייבים ללכת לבית שלהם.

מוחמד ברכה: אתה לא מדבר בשם הרבנות עכשיו.

מוחמד ברכה: אתה עושה הערכה של המצב הפוליטי.

מוחמד ברכה: מה קורה כאן?

יעקב סבג: לא הפוליטי.

יעקב סבג: איזה פוליטי?

יעקב סבג: מבחינה בטחונית.

מוחמד ברכה: אתה מדבר בשם הגוף שאתה מופקד עליו, שבאת לדבר עליו כאן.

יעקב סבג: אני מופקד על הנושא אבל אם אני חושש שיש סכנה לחיי העובדים.

יעקב סבג: לא אקח אחריות לשלוח משגיח למקום מסוכן.

אחמד טיבי: אבל בכביש בדרך לפסגות יש סכנה, יש שם ירי.

אחמד טיבי: זה יותר מסוכן מטייבה או טירה.

אחמד טיבי: בדרך יש אוכלוסיה עויינת.

יעקב סבג: גם כאשר יש ירי אז יש דרגה מסויימת של סיכון שאפשר לקחת.

אחמד טיבי: ירי זה קצת יותר מסוכן.

משה רז: לאיפה יותר מסוכן לנסוע, לטירה או לפסגות?

יעקב סבג: תתפלא לשמוע שאנשים היום מצמצמים את הנסיעות שלהם.

יעקב סבג: אני אומר בפשטות, ברגע שהמשטרה הנחתה אותנו שאין בעיה מבחינה בטחונית, ניתן אישור.

יעקב סבג: בכל מקום שהמשטרה אומרת שאפשר להיכנס אז אין בעיות.

משה רז: בכל המקומות המופיעים במודעה המשטרה אמרה לכם לא להיכנס?

אחמד טיבי: האם בטירה החזרתם את הכשרות?

אחמד טיבי: האם ל"שימורי הכפר" החזרתם את הכשרות?

יעקב סבג: באותם מקומות שבהם קיבלנו אישור הוחזרה הכשרות.

יעקב סבג: איפה שיש אפשרות, זה ניתן.

יעקב סבג: אבל אני רוצה לומר שאין פה פגיעה רק במגזר הערבי.

יעקב סבג: גם המגזר היהודי נפגע.

אברהם פורז: בגלל שנת השמיטה?

יעקב סבג: לא.

יעקב סבג: יהודים שמגדלים חצילים היו צריכים, בדיוק באותה תקופה שהסרנו את הכשרות, לספק את החצילים מיידית למפעלים במגזר הערבי ולא יכלו לספק אותם.

יעקב סבג: אז גם המגזר היהודי נפגע, לא רק המגזר הערבי, כיוון שהם מספקים את הסחורה.

יעקב סבג: אם לא יקטפו את החצילים מייד אז החצילים האלה כבר לא יהיו ראויים לכבישה.

אחמד טיבי: אדוני, האם אתה מוכן לספק לוועדת הכלכלה מידע מדוייק איפה הפקעתם, איפה עדיין מופקע ואיפה החזרתם את הכשרות?

אחמד טיבי: אנחנו מבקשים לקבל מידע מדוייק, בשביל הפרוטוקול.

אליהו מימון: היתה הסרת כשרות מהמקומות שבהם המשטרה לא אישרה להיכנס.

אליהו מימון: הוחזרה הכשרות לכל המקומות למעט שני מקומות, ללא שום קשר לעניין ההתפרעויות, פשוט כי הם הפרו את כללי הכשרות ולכן הוסרה מהם הכשרות.

אליהו מימון: נכון לרגע זה הושבה הכשרות לכולם.

אליהו מימון: אני רוצה להגיד עוד דבר, כדי שחבר הכנסת אחמד טיבי לא יטעה.

אליהו מימון: אם המצב הזה יחזור אנחנו ניאלץ להוציא שוב פעם את המשגיחים מהמקום.

אליהו מימון: אני לא חושב שאנחנו ניקח סיכון פעם נוספת.

אליהו מימון: צריכים להבין שברגע שמדובר בסכנת חיים - ואני מזמין את כל הוועדה כמו שהיא לבוא לבקר את אותו אדם שנפצע.

אליהו מימון: הוא היה במצב אנוש.

אברהם פורז: אנחנו מאמינים.

אליהו מימון: כרגע יש כשרות ואנחנו מקווים שהשקט יישמר.

אברהם פורז: הרב סבג, סליחה שאני הולך לנושא אחר.

אברהם פורז: איך פתרתם את בעיית השמיטה לאור העובדה שיש בעיות אם האוטונומיה ויש בעיות עם ערביי ישראל?

אברהם פורז: מה עשיתם עם הירקות?

יעקב סבג: מסתדרים.

יעקב סבג: אוכלים פחות.

אברהם פורז: אז יש תהליך גדול של הרזיה במגזר החרדי?

אברהם פורז: או שאוכלים רק שמנת?

אליהו מימון: הציבור מודאג מהמצב הבטחוני ולכן הוא אוכל פחות.

אליהו מימון: הצריכה היא פחותה.

אברהם פורז: האם עדיין מייבאים ירקות מהאוטונומיה?

יעקב סבג: מי שמצליח להוציא משם ירקות, לוקחים ממנו.

יעקב סבג: מי שלא, לא.

יעקב סבג: תלוי ביאסר ערפאת.

יעקב סבג: שמעתי שהוא רוצה עכשיו להזרים עוד 300 משאיות של מלפפונים.

אברהם פורז: לי אין בעיה, אני יכול לקנות מיהודים, אבל לכם יש בעיה.

יעקב סבג: גם לנו אין בעיה.

יעקב סבג: אנחנו סומכים על היתר המכירה.

משה רז: מגוש קטיף מוציאים עגבניות בטנקים.

אחמד טיבי: הרב סבג, האם יכול להיות שזה סוד מדינה ולכן אתה מסרב להגיד מכמה מקומות הפקעתם את הכשרות?

יעקב סבג: אפשר לעשות חשבון.

יעקב סבג: הייתי מציע אחרת, שכל אלה שלא קיבלו יפנו אליך ואז אתה תדע.

אחמד טיבי: למה אנחנו ביקשנו לכנס את הוועדה?

אחמד טיבי: כי פנו אלינו אנשים.

יעקב סבג: היית בא אלינו עם מידע מדוייק, זה יותר פשוט.

אליהו מימון: אתם תקבלו מספר מדוייק ורשימה מלאה, אין שום בעיה.

אברהם פורז: נכון להיום לכולם הכשרות חזרה למעט שני מקרים, שם הבעיה היא לא בטחונית אלא הלכתית.

אברהם פורז: האם יש עוד מישהו שרוצה להגיד דבר מה?

אברהם פורז: יש פה מישהו מתנובה?

צבי רוזנברג: אני מנהל מרחב הצפון.

צבי רוזנברג: אני רוצה להדגיש שאנחנו המשכנו וממשיכים לספק חלב ותוצרת לכל הלקוחות שלנו ללא יוצא מן הכלל, גם במגזר היהודי וגם במגזר הערבי.

צבי רוזנברג: החל מפרוץ המאורעות ב-1.10 לא הפסקנו.

צבי רוזנברג: רוב ההפצה שלנו נעשית על-ידי מפיצים ומחלקים שהם ערבים תושבי המקום.

צבי רוזנברג: המחסנים שלנו פתוחים 24 שעות ביממה והם היו מגיעים ולוקחים.

צבי רוזנברג: באותם המקומות שהם לא יכלו לצאת אנחנו היינו מגיעים עם הסחורה אל הכפרים.

צבי רוזנברג: באותם מקומות שעובדי תנובה הם המחלקים לא הפסקנו אף לא ליום אחד ואף לא לשעה אחת.

צבי רוזנברג: אני חייב לציין, לעומת ידידי מ"בזק", שאנחנו דווקא עשינו מכירות טובות מאוד בשבועיים הראשונים כי אנשים היו בכפרים ולא יצאו.

צבי רוזנברג: לא היתה שום הפרעה.

צבי רוזנברג: אנחנו כחברה מסחרית מגיעים לכל המקומות.

אחמד טיבי: אמרת הערה חשובה מאוד, אולי חברת החשמל ו"בזק" ילמדו ממנה.

אחמד טיבי: אתם שלחתם לשם עובדים ערבים.

אחמד טיבי: אני אומר את זה לחברת החשמל במיוחד.

יוסי מלכה: אמרתי שההפצה במגזר הערבי ברובה נעשית על-ידי מפיצים תושבי המקום.

יוסי מלכה: הם באים אלינו למחסנים לקחת את הסחורה או שאנחנו מביאים את הסחורה ישר למפיצים בכפרים.

יוסי מלכה: לכניסה.

יוסי מלכה: לא לתוך הכפר.

אחמד טיבי: בדיוק על זה דיברתי.

אחמד טיבי: זה קשור לוועדת הכלכלה.

אחמד טיבי: חברת החשמל הרי באופן היסטורי כמעט ולא מעסיקה ערבים.

אחמד טיבי: שיעור הערבים המועסקים בחברת החשמל הוא מזערי.

אחמד טיבי: היו טענות בעבר על מניעה בטחונית אך המניעה הזאת הוסרה לפני מספר שנים.

אברהם פורז: אתה לא מציע שחברת חשמל תקלוט עובדים ערבים כדי שרק הם יוכלו להיכנס לכפרים.

משה רז: אבל אם יהיו בה עובדים ערבים אז היא לא תהיה מזוהה עם הממסד שהוא רק יהודי.

אברהם פורז: אני מסופק אם זאת הסיבה.

אחמד טיבי: אני תובע מכל החברות המיוצגות פה, חוץ מהרבנות הראשית, להעסיק עובדים ערבים.

אחמד טיבי: ברבנות אני לא תובע את זה כי הערבים לא יכולים לתת הכשר.

יעקב סבג: יכול להיות שיפגעו בהם כי יחשבו אחר-כך שהם יהודים.

אברהם פורז: בסניפי הבנקים שנשרפו במגזר הערבי כל העובדים היו ערבים תושבי המקום.

אברהם פורז: זה לא מנע ממי שהתפרע לשרוף את סניף הבנק.

אחמד טיבי: זה מעשה מכוער שאנחנו גינינו.

יוסי מלכה: אני מודיע לחבר הכנסת אחמד טיבי ש"בזק" מעסיקה בני מיעוטים מכל המגזרים.

יוסי מלכה: יושב איתנו כאן עובד אחד, מר מוסטפא קנג' ונזרקו עליו אבנים בכפרים בהם הוא עבד.

אברהם פורז: כמה זמן אתה עובד ב"בזק"?

מוסטפא קנג': 12 שנים.

מוסטפא קנג': אני טכנאי שירות לקוחות.

יוסי מלכה: גם עליו נזרקו אבנים.

אברהם פורז: יש בעיה, לא מבחינים בין עדות המזרח לבין ערבים.

יוסי מלכה: אנחנו בהחלט לא מפקירים את העובדים בשום מקום.

ריאן כאמל: כמה ערבים מועסקים ב"בזק"?

ריאן כאמל: כמה מנהלים וסמנכ"לים ערבים יש ב"בזק"?

ריאן כאמל: השאלה היא האם יש גם תנאי שהעובד יהיה יוצא צבא.

אברהם פורז: חבר הכנסת משה רז, אני מציע לא לכרוך את זה.

אברהם פורז: אני לא חושב שמה שקרה במגזר הערבי נובע ממיעוט עובדים ערבים "בזק" או בחברת החשמל.

משה רז: אני לא אומר שמכך זה נובע.

משה רז: אני אומר שיש שורה של דברים שגורמים לבעיות.

משה רז: אני חושב שזה בפירוש אחד מהם.

משה רז: חוסר השתלבות הוא בהחלט אחת הסיבות לכל מה שקרה בכלל ולפגיעה בחברות מסויימות בפרט.

משה רז: אני לא אומר שאם היה שיעור של 20% ערבים באותן חברות זה לא היה קורה.

משה רז: אני לא יודע.

אברהם פורז: בנק ערבי-ישראלי זה 100% עובדים ערבים.

קריאה: אבל הכסף יהודי.

מוחמד ברכה: חבר הכנסת פורז, זאת סוגיה נפרדת.

מוחמד ברכה: אני חושב שלא צריך לערבב אותן.

מוחמד ברכה: אני גם לא מקבל את התיזה, ואני חושב שאף אחד לא מתכוון לזה, ממנה משתמע שמיידי האבנים פוגעים רק בעובדים יהודים ואם העובדים אינם יהודים אז לא מיידים עליהם אבנים.

מוחמד ברכה: אני חושב שזה לא מתאים.

מוחמד ברכה: אני חושב שהחברות הממלכתיות או הציבוריות נדרשות לספק את השירות בכל מקרה.

מוחמד ברכה: אני גם יודע שאצל חלק מהחברות האיסור הזה לא היה ביוזמתן, זאת אומרת המשטרה נתנה הנחיות.

מוחמד ברכה: כנראה שיש מי שהחליט מעל המשטרה שזה צורה של ענישה קולקטיבית כנגד האוכלוסיה הערבית.

מוחמד ברכה: החברות מבצעות את ההנחיות של המשטרה.

מוחמד ברכה: כמה מהאנשים כאן, שהם עובדי מדינה, השתמשו במונח "פרעות", שזה כבר נקיטת עמדה.

מוחמד ברכה: לא "אירועים", לא "מאורעות" אלא "פרעות".

מוחמד ברכה: זה כבר מושג מאיים שמחזיר אותנו לשנות העשרים בחברון.

מוחמד ברכה: אני חושב שהבעיה שלנו היא לא רק ברמה של החברות, עם כל הכבוד, שהן צריכות לספק שירות בכל מקרה מתוקף המנדט שיש להן.

מוחמד ברכה: "בזק" היא מונופול והיא לא יכולה למעול בתפקידה כלפי ציבור כלשהו בכל מצב, בכל מקרה.

מוחמד ברכה: אבל לצד זה אני חושב שהכתובת צריכה להיות לחלונות הגבוהים יותר.

אברהם פורז: האם מישהו מהמשטרה רוצה לומר משהו?

עידו גוטמן: אני ראש מדור סיור במטה הארצי.

עידו גוטמן: לולא מה שאמר עכשיו חבר הכנסת ברכה אני לא הייתי אומר שום דבר.

עידו גוטמן: לא היתה הנחיה של המשטרה לא להיכנס.

עידו גוטמן: להיפך, המשטרה, כמו שהזכירו כאן קודם, מהר מאד אחרי כל האירועים האלה הורתה להחזיר את החיים למסלולם.

משה רז: הרב סבג אמר שנתנו להם הוראה לא להיכנס לכפרים.

יעקב סבג: ברגע שקיבלנו אישור חזרנו לאותם מקומות.

מוחמד ברכה: המשפט הזה נאמר כמה פעמים, גם על-ידי נציגי "בזק" וגם על-ידי נציגי הרבנות הראשית, שהמשטרה אמרה להם לא להיכנס.

מוחמד ברכה: אני לא המצאתי את זה.

עידו גוטמן: אני אומר שלא היתה הנחיה של המשטרה.

עידו גוטמן: אם היתה יוזמה של מפקד מקומי שאמר שבמצב נתון, במקום ספציפי לא כדאי שייכנסו, בסדר.

עידו גוטמן: אני חושב שלגיטימי לעשות דבר כזה.

עידו גוטמן: לא היתה הנחיה גורפת, לא מלמעלה ולא מלמטה, לא מהצד ולא באלכסון, של המשטרה לא להיכנס לכפרים ערביים, לא לתת שם שירות.

עידו גוטמן: להיפך, המשטרה מהר מאוד אחרי כל האירועים חזרה ואמרה, והזכירו את זה קודם, נדמה לי שאפילו חבר הכנסת טיבי הזכיר שהמשטרה כבר לפני הרבה זמן קראה לכל האוכלוסיה היהודית להיכנס לכפרים הערביים.

מוחמד ברכה: המפכ"ל קרא, וראש הממשלה קרא, והשר לבטחון פנים בן-עמי קרא.

עידו גוטמן: המפכ"ל זה המשטרה.

עידו גוטמן: עם כל הכבוד, זה לא אחראי להגיד שהמשטרה אמרה לא להיכנס.

עידו גוטמן: המשטרה כן אמרה להיכנס והמשטרה כן מאפשרת להיכנס.

עידו גוטמן: המשטרה מעולם לא אמרה באופן גורף אל תיכנסו.

יעקב סבג: כן אמרו לנו לא להיכנס.

אברהם פורז: האם כרגע יש בעיה לאיזה מהחברות האלה להיכנס לאיזה כפר?

אברהם פורז: אתם לא מזהים כרגע שום בעיה?

אברהם פורז: זאת אומרת, בעקרון המצב שקט.

עידו גוטמן: אני אומר שוב, המצב שקט.

עידו גוטמן: אני יכול להקיש את זה על אירועים אחרים.

עידו גוטמן: למשל במגרשי כדורגל היו 2-3 שבועות שאמרנו שבמקומות מסויימים אנחנו מבקשים לא לקיים את המשחקים.

עידו גוטמן: בהמשך מהר מאד החזרנו את משחקי הכדורגל לשיגרה, למעט מקומות ספציפיים, חלקם הוזכרו פה, על בסיס מידע מקומי.

עידו גוטמן: כל שבת מחדש נעשית הערכת המצב הזאת וצריכים לנמק לנו במטה הארצי באופן ספציפי למה במקום X או במקום Y לא יקיימו משחק כדורגל.

עידו גוטמן: אותו דבר זה לגבי כולם.

ריאן כאמל: אני נציג מרכז השלטון המקומי.

ריאן כאמל: אני רוצה קודם כל להגיש את שירותי.

ריאן כאמל: במידה וכל חברה תראה שהיא זקוקה לעזרה שלנו כרשויות מקומיות וכשלטון מקומי, אני משאיר את הכתובת שלי ואתם יכולים להיעזר בי או בראשי הרשויות.

ריאן כאמל: לכל ראשי הרשויות יש נכונות לעזור לכל חברה שתיתקל באיזה בעיה.

ריאן כאמל: הבוקר רציתי שירות למכונת הצילום ואמרה לי החברה המספקת את השירות שהיא לא רוצה להיכנס.

ריאן כאמל: השאלה שלי היא מי הכתובת שלי כאזרח ערבי?

ריאן כאמל: למי אני אפנה?

אברהם פורז: זה חברה פרטית.

אברהם פורז: מה אתה יכול לעשות?

אברהם פורז: תיקח את המכונה אליו.

אברהם פורז: זה מה שאני עושה בדרך כלל.

ריאן כאמל: עזוב את החברה הזאת.

ריאן כאמל: יש לנו בעיה כאזרחים כי אנחנו לא יודעים למי נוכל לפנות.

ריאן כאמל: אני אומר לכם, אם יש לכם בעיה - תיפנו אלינו כמרכז שלטון מקומי, כראשי הרשויות.

ריאן כאמל: אבל אם לנו יש בעיה - למי ניפנה?

יעקב סבג: רציתי לחזק את דבריו של סנ"ץ עידו גוטמן.

יעקב סבג: המשטרה אמרה לנו שכן אפשר להיכנס, למעט במקרים מסויימים ובזמנים מסויימים.

יעקב סבג: זה תלוי באוכלוסיה.

משה רז: עכשיו אני כבר לא מבין כלום.

משה רז: קודם אמר הרב סבג שהם פרסמו מודעה בעיתון כי המשטרה אמרה להם לא להיכנס למקומות האלה והאלה.

משה רז: עכשיו אתה חוזר בך ממה שאמרת קודם.

משה רז: אז למה פרסמתם את המודעה?

יעקב סבג: לא חזרתי בי מדברי.

יעקב סבג: אני מסביר לך, באותו זמן שהיו האירועים המשגיחים לא היו מוכנים להיכנס ואי אפשר לקחת אחריות על כשרות כאשר המשגיח לא יכול להיות במקום.

יעקב סבג: זה הפקרת עמדה.

יעקב סבג: ברגע שהיתה אפשרות לחזור לעמדה אז הכשרות הוחזרה.

משה רז: אז המודעה פורסמה כי המשגיחים לא היו מוכנים להיכנס?

אליהו מימון: בנקודת זמן מסויימת לא היה אישור להיכנס לאום אל-פחם.

אליהו מימון: כשמשטרה נתנה אישור בכתב, נכנסנו.

חיים חביב: משרד התקשורת עוקב אחר מהלך האירועים כבר למעלה מ-40 ימים.

חיים חביב: אני רוצה, ברשותך, להעיר כמה הערות.

חיים חביב: הערה ראשונה נוגעת לנושא הדואר, שלא הוזכר פה משום מה.

חיים חביב: אני רוצה לציין שהיתה פגיעה חמורה, שריפה, חבלה והרס במספר סוכנויות דואר שפועלות במספר כפרים.

אחמד טיבי: מעשה מכוער.

חיים חביב: תהליך השיקום הוא מטבע הדברים ממושך.

אברהם פורז: זה סוכנויות או בתי דואר?

חיים חביב: בכפרים זה בדרך כלל סוכנויות.

אברהם פורז: כלומר הנזק נגרם למפעילים ולא לרשות הדואר.

חיים חביב: בהחלט.

חיים חביב: אני רוצה גם להגיד שהעובדים שם הם בדרך כלל עובדים מקומיים, כך שאין בטחון שאם העובדים הם מבני המיעוטים אז יש איזה הגנה רחבה יותר.

חיים חביב: השיקום הוא תהליך שייקח זמן.

חיים חביב: מטבע הדברים הוא גם פוגם בשירות.

אברהם פורז: מה קורה לסוכן דואר שמישהו שרף לו נניח את הסוכנות?

אברהם פורז: מי משלם את זה?

אברהם פורז: זה לכאורה נכס פרטי של האיש.

חיים חביב: אני לא בקיא בצד הביטוחי.

חיים חביב: אני לא רוצה לתת תשובה לא בדוקה.

משה רז: בטח יש ביטוח.

אברהם פורז: ביטוח לא חל על פעולות איבה.

חיים חביב: לגבי נתוני "בזק" אני רוצה להגיד כך: יש עליה די משמעותית במה שאנו קוראים לו מופע תקלות יומי.

חיים חביב: "בזק" מטבע הדברים לא מסווגת את הדברים על-פי חתך מגזרי, של מיעוטים כאלה ואחרים, אלא יש להם את זה בחתך גאוגרפי של מרחבי הפעולה שלהם.

חיים חביב: אבל ניתן לראות בהחלט שיש עלייה במופע תקלות, שזה אומר כמה תקלות יש ביום.

חיים חביב: מסדר גודל של מאות ביום - שזה הישג בקנה מידה בינלאומי - החברה קפצה לסדר גודל של 2,000-2,500

חיים חביב: בעקבות חבלות.

חיים חביב: יש פה אלמנט של פגיעה, אני לא רוצה להשתמש במלה חבלה.

חיים חביב: המופע מייצג איזה תהליך של סטטיסטיקה של שגרה ואם פתאום יש קפיצת מדרגה בסדר גודל של פי 4 או 5 אז המשמעות היא בהחלט שצריך לחפש את זה באירועים.

אברהם פורז: יכול להיות גם שאנשים נמצאים יותר בבית, פחות יוצאים ומדברים יותר בטלפון ולכן יש יותר תקלות.

חיים חביב: לא, זה לא משהו אלקטרו-מכני שנובע מתהליך של שחיקה.

חיים חביב: התקלות מתפלגות על פני מיתקנים, כאשר פגיעה במתקן תמסורת או במרכזת יכולה לשתק כמות גדולה, והן יכולות לרדת עד לכיוון בית המנוי, כאשר בסוף זה תקלת מנוי ואם זה בסביבה הקרובה שלו אז זו תקלה בכמה משפחות או בכמה טלפונים וכולי.

חיים חביב: יש פה עלייה.

חיים חביב: כתוצאה מהעלייה במופע יש גם עלייה במה שאנחנו קוראים לו תקלות שוהות.

חיים חביב: החברה, דווקא בגלל שהיא פועלת במשטר שהיא בעלת בלעדיות ושליטה בשוק, חלות עליה תקנות שונות מאוד חמורות.

חיים חביב: היא חייבת בשיגרה לסגור 80% מהתקלות ביום ההודעה ו-100% תוך יומיים.

חיים חביב: בנושא של התקנות או העתקות היא חייבת לעשות 80% בתוך 14 ימים ו-100% בתוך 60 ימים, ואם היא לא מצליחה לעמוד בזה היא צריכה להביא את זה בפני ועדת חריגים, שהיא ועדה סטטוטורית.

חיים חביב: אני כנציג המשרד עומד בראשה ויש בה גם חבר נציג ציבור.

חיים חביב: זה נדיר שהיא מתכנסת כי באמת כמעט ואין בשיגרה אירועים מהסוג הזה.

חיים חביב: צריך לראות את הלוגיסטיקה שכרוכה בזה.

חיים חביב: בואו נניח לצורך העניין שקובעת פה התחושה של עובדי "בזק".

חיים חביב: ברגע ש"בזק" צריכה להוציא רכבים ממוגנים, ואני לא רוצה להיכנס פה לפרטים, ליווי אבטחתי, אנשים שמאבטחים את האגפים של העובד, זה מערך לוגיסטי אדיר.

חיים חביב: אם טכנאי במגזר שקט, כולל במגזר הערבי, עד סוף ספטמבר הגיע לבד עם רכב ועם ארגז כלים, ירד, תיקן והכל בא על מקומו בשלום, עכשיו צריך לשלוח איתו 2-3 אנשים.

חיים חביב: זה אופרציה מסיבית.

חיים חביב: אני מניח שמנהל מחוז הצפון לא קיבל תיגבור של כוח אדם.

חיים חביב: עם אותה מצבת עובדים ובמערכת של אי-שקט מהסוג שצויין פה הוא צריך עדיין לבצע עבודה.

חיים חביב: כשהוא אומר שהמניע שלו הוא עסקי, צריך להאמין לו.

חיים חביב: אדוני היושב-ראש, אתה בטח יודע את זה מנושאים שעולים בפניך בוועדת הכלכלה.

חיים חביב: כך שהעסק הזה הוא מאוד מורכב.

חיים חביב: נקודה אחרונה שאני רוצה להעיר, נרמז או נאמר כאילו יש איזה אפליה כזאת או אחרת לישובים במגזר היהודי.

חיים חביב: אני רוצה להגיד בצורה מפורשת שהגיעו אלינו תלונות גם מישובים יהודיים באיזורי יו"ש לדוגמא - ציינו פה את פסגות - למה "בזק" לא באה לתקן.

חיים חביב: ההסבר הוא אותו הסבר שניתן כאן:

חיים חביב: הסיכון לעובד.

חיים חביב: שם טכנאי היה צריך להעלות כבלים עיליים שנפגעו בשל פגיעת קליעים, הטכנאי היה צריך לטפס בעצמו ולהוות פוטנציאל למטרה.

חיים חביב: לא הוא רוצה את זה ובוודאי לא החברה שלו רוצה להטיל עליו את הסיכון הזה.

חיים חביב: ברגע שהעניינים נרגעים אז מוציאים את הצוותים ומבצעים את התיקונים.

חיים חביב: אנחנו כמשרד התקשורת נמשיך לעקוב אחר האירועים, כל עוד הם נמשכים, ועל ההשלכות עם החברות בתחום טיפולנו.

חיים חביב: אני רוצה להגיד שגם לדעתנו הנושא של הבטחת שלומם ובטחונם של העובדים הוא מאוד מהותי.

משה רז: ראשית, כמובן אני מניח שכל חברי הוועדה מצטרפים בגינוי לכל סוג של אלימות, קודם כל כלפי אדם אבל גם כלפי רכוש.

משה רז: שלא ישמע מהשאלות כאילו יש כאן איזה סוג של הצדקה לדברים.

משה רז: אני חושב שחברה, בוודאי חברה ממשלתית ובוודאי חברה ציבורית, וגם חברה פרטית לדעתי אם היא התחייבה לזה בחוזה, לא יכולה להפלות במתן השירות שלה בין מגזרים.

משה רז: היא יכולה להגיד שהיא נותנת שירות רק באיזור תל-אביב כי שם ממוקמת החברה אבל היא לא יכולה להגיד שהיא נותנת שירות בכרמיאל אבל לא בעראבה.

משה רז: אני חושב שיש בזה בעייתיות.

משה רז: נוצר הרושם - והחברות גם הסבירו את הצד שלהן וטוב שזה הוסבר - שנוצר נתק כזה ונוצרה אפליה כזאת במתן השירותים.

משה רז: אני חייב להגיד שהדברים ששמעתי, מנציגי הרבנות הראשית בעיקר, פשוט מקוממים.

משה רז: עד עכשיו לא הבנתי מה התשובה.

משה רז: ברור לי לחלוטין ששלילת הכשרות היתה בצורה שלא צריכה להיעשות.

משה רז: אנחנו גם יודעים מה זה משגיח כשרות.

משה רז: לא תמיד הוא חייב להגיע בכל יום.

משה רז: זה לא איזה תקלה שבאותו רגע צריך לתקנה.

אליהו מימון: עכשיו אתה מחדש אפילו לנו כאנשים שמתמחים במקצוע.

אליהו מימון: כנראה שאתה מבין יותר מאיתנו בכשרות.

אליהו מימון: אתה אומר שהמשגיח לא צריך לבוא כל יום.

אליהו מימון: את זה לא ידענו.

משה רז: אני לא מבין יותר ממך בכשרות.

יעקב סבג: אבל אתה קובע עובדות עכשיו.

יעקב סבג: אתה אומר פה לציבור דברים לא נכונים.

אברהם פורז: רבותי, זאת דעתו.

אברהם פורז: אתם לא מסכימים איתו.

משה רז: אתה יודע כמוני שיש מספיק משגיחי כשרות שלא באים כל יום.

יעקב סבג: תלוי באיזה סקטור, באיזה עניין, באיזה תחום.

יעקב סבג: תילמד את הנושא.

משה רז: אנחנו לא קיבלנו מהם עד עכשיו תשובה למה הם לא באו.

משה רז: בהתחלה הם אמרו שהמשטרה אסרה, אחרי זה הם אמרו שהמשטרה התירה והמשגיחים לא רצו, אחרי זה עוד פעם אמרו שהמשטרה אסרה.

משה רז: עכשיו זה עומד כך שאחד אומר שהמשטרה אסרה והשני אומר שהמשגיחים לא רצו.

אליהו מימון: איפה שמעת שהמשגיחים לא רצו?

אליהו מימון: ממי שמעת את זה?

משה רז: הרב סבג אמר את זה.

יעקב סבג: אתה שמעת חצאי משפטים.

יעקב סבג: הכל רשום בפרוטוקול.

משה רז: האם אתה לא אמרת שהמשגיחים לא רצו?

משה רז: סלח לי, אתה חוצפן.

יעקב סבג: אני אמרתי אבל תלוי באיזה הקשר.

משה רז: אתה מופיע בפני ועדת הכנסת ולא תשקר פה.

משה רז: יש גבול למה שאתה יכול לעשות.

משה רז: זה ממש בזיון.

משה רז: אתה שיקרת.

יעקב סבג: לא שיקרתי.

יעקב סבג: שאלת אותי ואמרתי לא.

יעקב סבג: הדברים פה נכתבו והוקלטו ואתה תשמע את ההקלטה, תקרא את הפרוטוקול ותדע מה בדיוק אמרתי.

אברהם פורז: אני לא מסכים לזה.

אברהם פורז: אני מנהל פה את הישיבה.

אברהם פורז: חבר הכנסת רז, יש לנו פה אורח.

אברהם פורז: אנחנו צריכים לשמור על כבודם של האורחים.

משה רז: הוא לא שומר על כבודי.

משה רז: הוא לא נותן לי לדבר.

משה רז: הוא משקר לי בגלוי ומשנה את דעתו שבע פעמים ברבע שעה.

אברהם פורז: אם יהיה צורך אז אני אנזוף במי שלא שומר על כבודך אבל אין סיבה שיבוא לפה אורח ושאתה כחבר כנסת תיכנס בו בניגוח מסוג זה.

אברהם פורז: אתה יכול לומר שהדברים לא מקובלים עליך.

אברהם פורז: אתה לא צריך להטיח בו האשמות אישיות.

משה רז: אני חושב שאם מזמינים אדם שמקבל כסף מהמדינה ואומר שבע דיעות שונות בתוך 3 דקות, אני חושב שזה ממש מבזה את כבוד הוועדה.

משה רז: אולי עדיף שפעם הבאה בכלל לא נזמין אותו לפה.

אברהם פורז: אין כזה דבר.

אברהם פורז: אנחנו מזמינים את כולם בשביל לשמוע.

משה רז: אין לנו מה לשמוע.

משה רז: האם אתה כיושב-ראש הוועדה, אדם מנוסה, יכול להגיד לי מה הוא אמר?

משה רז: שיגיד הוא מה הוא אמר.

אברהם פורז: אני עכשיו לא עוסק פה בפרשנות.

אברהם פורז: הוא ידבר מייד אחריך ואתה תשמע בדיוק.

אברהם פורז: חבר הכנסת רז, תסיים את דבריך ואחר-כך אני אתן לו להשיב.

אברהם פורז: כל אחד בתורו.

משה רז: מופיע עוד אדם איתו ואומר בדיוק את ההיפך.

משה רז: אני חושב שזה בלתי נסבל.

משה רז: יכול להיות שאנחנו צריכים לקיים רק על הנושא הזה דיון נפרד.

משה רז: אני לא אומר שזורקים אבנים בגלל שיעור כזה או אחר של עובדים בחברות מסויימות אבל יכול להיות שאנחנו צריכים לקיים גם דיון על הנושא הזה.

משה רז: לא שמענו פה פרטים אבל כולנו יודעים ששיעור העובדים הערבים בחברות מאוד מסויימות וגם בחלק מהמשרדים הממשלתיים הוא נמוך מאוד ובוודאי שזה לא מועיל ליצירת שקט.

אברהם פורז: אבל זה נושא לדיון אחר.

אברהם פורז: שמענו שגם סניפי בנקים שבהם כל העובדים הם ערבים נשרפו.

אברהם פורז: הרב סבג, אני אתן לך להשיב, אבל בנימוס.

יעקב סבג: אנחנו משתדלים תמיד לדבר בנימוס.

יעקב סבג: אני רוצה לשאול את חבר הכנסת משה רז, במה שיקרתי?

יעקב סבג: אחרי שהפרוטוקול ייצא וההקלטה תהיה הייתי רוצה שאתה תעבור על הדברים, תבדוק מה אני אמרתי, האם שאלת משהו ושיקרתי.

יעקב סבג: עכשיו, בפני כל הפורום הזה, אני מבקש שתאמר לי במה שיקרתי.

יעקב סבג: אולי שמעתי משפט ממני או משפט ממנו ואז קיבלת את זה כשקר.

יעקב סבג: אם אתה פונה אלי כשקרן, אנא ממך, ואני מבקש את זה פה ואעמוד על כך, תגיד לי בבקשה במה שיקרתי.

יעקב סבג: אני אענה על הכל, אחזור על מה שאמרתי.

יעקב סבג: אבל בקשר למה שאתה אמרת, שאני שיקרתי, בוא תאמר מה אמרתי, מה שאלת ומה שיקרתי ותעשה הצלבה.

יעקב סבג: בבקשה, פה לפני כולם, בשידור חי.

אברהם פורז: הרב סבג, אנחנו לא מנהלים כאן משפט.

יעקב סבג: אני מבקש ממך, אדוני היושב-ראש, חבר הכנסת רז עומד פה וצועק שאני שקרן.

יגאל ביבי: אל תתרגש ממנו.

יעקב סבג: אני לא מתרגש, זה לא פעם ראשונה שאני בוועדה, אבל אני דואג לכבוד הכנסת.

יעקב סבג: כשחבר כנסת עומד פה וצועק "שקרן", אני לא רוצה להתבטא באופן שאתה התבטאת.

יעקב סבג: בושה וחרפה.

יעקב סבג: אני אומר לפרוטוקול שאני מבקש בירור לגבי מה שנאמר, מה אני אמרתי ומה הוא אמר.

יעקב סבג: עכשיו אני אענה לך על השאלה.

יעקב סבג: אני חוזר ואומר, הרבנות הראשית נתנה ונותנת שירות נכון להיום במגזר הערבי.

יעקב סבג: גם בזמן האירועים המשגיחים נכנסו למפעלים ונתנו שירות.

יעקב סבג: היה שלב שבו משגיח נפגע אנושות, וציינו את זה.

יעקב סבג: כתוצאה מכך אמרנו שאנחנו לא מוכנים לקחת אחריות לומר למשגיחים להיכנס, להקריב את חייהם למען קורבן הכלכלה של המגזר היהודי והערבי.

יעקב סבג: אני הסברתי שגם המגזר היהודי נפגע מזה מכיוון שהמגדלים החקלאים אמורים לספק זיתים, חצילים, פלפלים וכן הלאה למפעלים שנמצאים במגזר הערבי והם לא סיפקו את זה כתוצאה מכך.

יעקב סבג: שני המגזרים, גם המגזר היהודי וגם המגזר הערבי, נפגעו מכך.

יעקב סבג: אנחנו לא מפלים את המגזר הזה בשום אופן.

יעקב סבג: ברגע שהמשגיח הזה נפגע, אנחנו כאחראים על המשגיחים אמרנו להם שאנחנו לא מוכנים לקחת אחריות.

יעקב סבג: התייעצנו עם הרב הראשי לישראל.

יעקב סבג: הונחינו שבשלב זה אי אפשר לתת להם להיכנס ואז הודענו את מה שהודענו.

יעקב סבג: במהלך חול המועד סוכות השר ביילין, העוזר שלו וכל מיני גורמים התערבו ואמרנו שאנחנו נבחן את האפשרות.

יעקב סבג: חשבנו גם על המשפחה של המשגיח, מה אם חס ושלום המשגיח לא יחזור או שהוא יחזור חתוך.

טלב אלסאנע: האם קרה אי פעם שמשגיח חזר חתוך?

יעקב סבג: לא יתכן שיבוא חבר כנסת נכבד, יישב שתי דקות וינסה ללמוד מה שאנחנו פה טחנו ארוכות.

טלב אלסאנע: אבל השימוש במושגים האלה הוא לא מוצדק.

יעקב סבג: זה מושג שפה נאמר על-ידי אחד מהחברים.

יעקב סבג: מישהו פה אמר שלאחד העובדים היהודים נאמר בערבית שהיו חותכים אותו אם הוא לא היה מופיע עם מאבטח.

יגאל ביבי: האם מס הכנסה נכנס לכפרים הערביים?

יגאל ביבי: האם אגף הגבייה של רשות השידור נכנס לכפרים?

יגאל ביבי: הפכתם להיות בריונים.

יעקב סבג: חבר הכנסת אחמד טיבי שמע את זה ושתק.

יעקב סבג: אז אתה, חבר הכנסת אלסאנע, פתאום בא ומדבר?

יעקב סבג: אנחנו לא מוכנים לקחת על עצמנו את האחריות.

יעקב סבג: ברגע שמפקד המשטרה בא ואמר שיש אפשרות, והוא נתן לנו אישור נקודתי בכל מקום, על-פי אותו אישור של קצין המבצעים באותו איזור אמרנו למשגיחים לחזור.

יעקב סבג: אז מה הבעיה בזה?

יעקב סבג: חבר הכנסת רז, עכשיו התשובה ברורה?

יעקב סבג: עכשיו אני מבקש שתשווה את התשובה למה שנרשם בפרוטוקול לפני כן.

משה רז: עכשיו התשובה ברורה ואני חוזר על דברי שמה שאמרת קודם, בהנחה שזאת היתה האמת, היה שקר.

יעקב סבג: תבדוק בפרוטוקול.

יגאל ביבי: אדוני היושב-ראש, האם אתה מרשה בוועדה לחברי כנסת להעליב עובדי ציבור?

אברהם פורז: לא.

אברהם פורז: אתה לא היית פה.

אברהם פורז: אני נזפתי בחבר הכנסת רז.

אברהם פורז: אמרתי לו שהוא חייב בכבודם של האורחים.

אברהם פורז: אבל מצד שני גם האורחים חייבים בכבודם של חברי הכנסת.

אברהם פורז: רבותי, הוועדה הזאת משתדלת בדרך כלל לנהל את הדיונים פחות או יותר ברמה סבירה של רוגע.

יקותיאל לביא: אני מנהל אגף הבטחון ב"בזק".

יקותיאל לביא: אני רוצה לציין שחברת "בזק" עשתה כל מאמץ לתת שירות ולהגיע לכל מקום שנדרש, כאשר השירות הזה לווה בעלויות כלכליות כבדות ביותר, שאנחנו עוד לא מסוגלים היום לכמת אותן, וזאת כדי שלא יהיה תושב במדינת ישראל שלא יקבל את השירות.

יקותיאל לביא: לא היתה שום הנחייה גורפת של משטרת ישראל.

יקותיאל לביא: אנחנו פעלנו נקודתית.

יקותיאל לביא: בכל מקום שקיבלנו מידע מהמשטרה האומר שצומת מסויימת סגורה ולא ניתן להיכנס עקב אירועים כאלה ואחרים, למקומות כאלה אנחנו לא הגענו.

יקותיאל לביא: על מנת להגיע לכל יעד הסתייענו בראשי המועצות המקומיות - ופה הנושא הזה עלה.

יקותיאל לביא: יש לי פרוטוקולים מדיונים שקיימנו איתם, למשל בכפר קאסם או בכל מיני מקומות אחרים.

יקותיאל לביא: אני לא רוצה לחזור כרגע על כל הרשימה.

יקותיאל לביא: לטירה ולטייבה אנחנו נכנסים.

יקותיאל לביא: היתה תקופה מסויימת שלא נכנסנו עקב בעיות שהיו שם באיזור.

יקותיאל לביא: נכון לעכשיו אין נקודה ש"בזק" לא מגיעה אליה.

יקותיאל לביא: כמובן שהכל כפוף למה שקורה בשטח.

יגאל ביבי: האם יש לכם עובדים ערבים ב"בזק"?

יקותיאל לביא: כן.

יקותיאל לביא: יש לנו עובדים ערבים.

יקותיאל לביא: יש לנו עובד בטייבה שנותן את השירותים בטייבה.

יקותיאל לביא: הוא יושב פה, מר מוסטפא קנג'.

אחמד טיבי: יש מקרה אחד ומביאים אותו כאב-טיפוס: עובדים ערבים שזורקים עליהם אבנים.

אחמד טיבי: אתם מביאים אותו לפה בשביל הקוסמטיקה?

מוחמד ברכה: זה האליבי.

יקותיאל לביא: זה לא מקרה אחד.

יקותיאל לביא: יש מקרה שני גם.

אחמד טיבי: אסור לזרוק אבנים, לא עליו, לא על מוחמד ולא על יוסף.

אברהם פורז: הבעיה היא שכשזורקים אבנים אז לא כל-כך מבחינים ולא יודעים תמיד במי פוגעים.

טלב אלסאנע: 50 שנים לא זרקו אבנים ולא היו דברים כאלה.

טלב אלסאנע: עכשיו היה אירוע ואז פתאום כולם משנים את כל המדיניות, מהרבנות הראשית ועד "בזק", כאילו הכל השתנה וכאילו זה לא אירוע חד-פעמי.

טלב אלסאנע: צריכים לתת שירות.

אברהם פורז: חבר הכנסת אלסאנע, אתה רוצה להגיד יותר מזה?

אברהם פורז: יש לך רשות דיבור.

אברהם פורז: רק תשתדל באווירה רגועה.

טלב אלסאנע: אני רוצה להתחיל ממה ששמענו מנציג הרבנות הראשית.

טלב אלסאנע: התירוץ הזה ששמעתם "אטבח אל יהוד" וכל המושגים האלה, הסיסמאות - הם מפנטזים על הדברים האלה, חולמים עליהם.

טלב אלסאנע: במציאות אין דבר כזה.

אברהם פורז: וגם במגרשי כדורגל אף פעם לא אומרים "מוות לערבים"?

טלב אלסאנע: יש קריאות במגרשי כדורגל נגד הערבים.

טלב אלסאנע: זה לא אומר מייד שכל הערבים נעלמים ושכולם לוקחים את העניין ללב ומשנים את כל המדיניות.

טלב אלסאנע: משר וראש ממשלה ועד ספקי שירות כמו חברת החשמל או "בזק", כל אחד קובע לעצמו את המדיניות, כולם הופכים להיות שופטים וכל הערבים הופכים להיות נאשמים.

טלב אלסאנע: כל אחד בודק בדרך שלו איך להתעלל באנשים.

טלב אלסאנע: לא יכול להיות דבר כזה, שגורל האנשים וזכותם לקבל שירותים תלויים בשרירות ליבו של מנהל כזה או אחר.

טלב אלסאנע: כל אחד מנסה לתרץ את זה, שהוא שמע ממישהו ששמע ממישהו ששמע ממישהו.

טלב אלסאנע: אם זרקו אבן - זה דבר חמור.

טלב אלסאנע: צריך להעמיד את הזורקים לדין ולמצות איתם את חומרת העונש.

טלב אלסאנע: עבריינים יש תמיד.

טלב אלסאנע: עבירות יהיו.

טלב אלסאנע: אנחנו לא במדינה שבה כולם מלאכים.

טלב אלסאנע: יש פשעים, יש פושעים.

טלב אלסאנע: יש פושעים ערבים וגם לפעמים יש פושעים יהודים.

טלב אלסאנע: אבל מזה להסיק שצריך לשנות את כל המדיניות?

טלב אלסאנע: 50 שנים אנשים חיו פה בצורה מסודרת.

טלב אלסאנע: היו אירועים קשים.

טלב אלסאנע: היה פרץ של סערת רגשות.

טלב אלסאנע: האם בשל כך צריך לשנות את כל הגישה?

טלב אלסאנע: אני הייתי בישוב שלי בנגב, בלקייה, כאשר בבית-הספר היסודי נפגע ילד.

טלב אלסאנע: הזמינו את מגן דוד אדום והוא לא הסכים להיכנס כדי להושיט עזרה וסיוע לילד ללא ליווי של המשטרה.

טלב אלסאנע: צריך להתקשר למשטרה ולתאם.

טלב אלסאנע: במקרה אחר יכול להיות שהילד ימות בינתיים.

טלב אלסאנע: כל זה נובע מדיעות קדומות ומאיזה תחושת פרנויה.

טלב אלסאנע: אני לא יודע באיזה תחום צריך לפענח אותן ולטפל בהן.

טלב אלסאנע: ואותו דבר לגבי "בזק".

טלב אלסאנע: בנגב כולם יודעים ש"בזק" לא נכנסת לישובים.

יגאל ביבי: גם ביהדות יש מושג כזה: "בן סורר ומורה".

טלב אלסאנע: אין מחלוקת על כך שלא היו אירועים קשים בנגב אך "בזק" לא נכנסים לישובים.

טלב אלסאנע: באיזור כסייפה אשה מתה ולא קיבלה טיפול רפואי כי האמבולנס לא הגיע לשם.

טלב אלסאנע: איך יכול להיות דבר כזה?

טלב אלסאנע: אנשים מתים בינתיים.

יוסי מלכה: אנחנו לא נותנים שירותי בריאות.

יוסי מלכה: אנחנו נותנים שירותי תקשורת.

יוסי מלכה: אין קשר בין מקרה שמישהו נפטר לבין "בזק".

טלב אלסאנע: זה ברור לי.

טלב אלסאנע: מגן דוד אדום למשל נותן שירות מסוג כזה שאנשים יכולים למות עקב העיכוב.

טלב אלסאנע: אתם למזלכם ב"בזק" לא נותנים שירות מסוג כזה.

טלב אלסאנע: אבל התוצאה היא שכאשר מישהו לא מקבל את השירות שלכם הוא יכול למות.

יוסי מלכה: אם ממלא מקום היושב-ראש ירשה לי אחזור על הכל מהתחלה ואז אולי אסבר את אוזנך.

מוחמד ברכה: לא נהוג שאורח ישסע דבריו של חבר כנסת בוועדה.

טלב אלסאנע: "בזק" הם האחרונים שצריכים להצטדק.

יוסי מלכה: אנחנו לא מצטדקים, לחלוטין לא.

טלב אלסאנע: בנושא של קבלת עובדים מהמגזר הערבי, אני לא חושב שיש לכם במה להתגאות באיך שאתם מתנהגים היום.

טלב אלסאנע: הגישה שלכם הפסולה והמפלה לאורך כל השנים היא לא חדשה.

אחמד טיבי: אל תענה לו.

אחמד טיבי: מותר לו להגיד את דבריו.

אחמד טיבי: הוא חבר כנסת.

יוסי מלכה: מותר ל"בזק" לקבל את ההגנה של היושב-ראש.

טלב אלסאנע: למדיניות הפסולה שלכם אין הגנה.

טלב אלסאנע: לנציגים הנוכחים פה יש הגנה אבל לא למדיניות.

טלב אלסאנע: אף אחד לא יכול להגן על המדיניות הפסולה והמפלה שלכם במשך 50 שנים.

טלב אלסאנע: כמה נציגים ערביים יש לכם?

טלב אלסאנע: כמה עובדים?

טלב אלסאנע: באיזה תפקידים?

טלב אלסאנע: לכם יש גישה פסולה, מדיניות מפלה.

אחמד טיבי: אני רוצה לשמוע את נציג מגן דוד אדום.

אחמד טיבי: חבר הכנסת טלב אלסאנע דיבר על אמבולנס שלא הגיע ללגייה.

משה רז: אני מבקש לשאול אותו עוד שאלה.

משה רז: היה גם פרסום בעיתון "א-סינארה", אני שואל אותך מה ידוע לך עליו, שלפיו נקרא אמבולנס לישוב כסייפה לטפל שם באדם שכנראה לקה בליבו.

משה רז: הנהג חשש להיכנס, נשאר בחוץ והאיש נפטר.

משה רז: האם יש לכם מידע על דבר כזה?

דוד קוטלר: אנחנו בודקים את האירוע ואנחנו נענה לשאילתא שהגשת בכנסת בדרכים המקובלות כי עכשיו זה נמצא בשלבי בדיקה.

דוד קוטלר: אני תיכף אתייחס גם למקרה הספציפי שהעלה חבר הכנסת אלסאנע.

דוד קוטלר: כעקרון, יש לנו תחנות מגן דוד אדום במגזר הערבי.

דוד קוטלר: יש לנו תחנות מגן דוד אדום ברהט ובסכנין.

דוד קוטלר: יש אמבולנסים שלנו שנמצאים בישובים ומופעלים על-ידי הגורמים המקומיים: בטירה, בטייבה, בכפר מנדא, באום אל-פחם, בערבה ובמרר.

דוד קוטלר: אנחנו בעקרון משתדלים ורוצים לתת את השירות בכל מקום אבל אף אחד לא יבקש מאיתנו לסכן עובד שלנו.

דוד קוטלר: מאז התחלת המאורעות 36 אמבולנסים של מגן דוד אדום נפגעו, כולל אחד במרכז ירושלים שנשרף כליל על-ידי פורעים.

אחמד טיבי: בישובים הערביים בתוך מדינת ישראל כמה אמבולנסים נפגעו?

דוד קוטלר: 4 אמבולנסים מתוך ה-36, שלושה בגליל ואחד בירושלים.

אחמד טיבי: אמרת ש-36 אמבולנסים נפגעו ואז חבר הכנסת טלב אלסאנע מייד חשב שזה בנגב, בגליל ובמשולש.

אחמד טיבי: גם 4 זה יותר מדי ולא צריך לפגוע באף אמבולנס.

דוד קוטלר: חבר הכנסת טיבי, אני מודה לך שאיפשרת לי להבהיר את זה, ש-4 אמבולנסים נפגעו במגזר הערבי.

דוד קוטלר: אנחנו משתדלים לתת את השירות בכל מקום שניתן אבל שוב, אנחנו לא יכולים לדרוש מהאנשים שלנו להסתכן.

דוד קוטלר: אני מקנא קצת באנשי "בזק" וחברת החשמל שהם נוסעים בכלי רכב ממוגנים, עם מאבטחים.

קריאה: לא כולם.

דוד קוטלר: אנחנו נוסעים בכלי רכב לא ממוגנים, לפחות במגזר הערבי בגליל ובדרום, וללא מלווים.

דוד קוטלר: זה קצת בעייתי להיכנס ללקייה בלילה - למרות שהאירוע היה באמצע היום, ותיכף אני אתייחס אליו - כשמסביב האווירה היא עויינת.

דוד קוטלר: בקשר למקרה הספציפי שהזכיר חבר הכנסת אלסאנע, הילד לא היה במצב רע.

דוד קוטלר: הילד היה בקופת-חולים.

טלב אלסאנע: אתם לא ידעתם עד שבדקתם אותו.

דוד קוטלר: תן לי בבקשה לסיים.

דוד קוטלר: אל תגיד לי שלא בדקנו.

דוד קוטלר: זה היה במתקן של קופת-חולים והרופא דיבר בטלפון עם המוקד שלנו.

דוד קוטלר: אנחנו משיקולים מבצעיים שלנו, שחלקם נוגעים גם בשיקולי בטחון, העדפנו להזניק את האמבולנס מרהט, שהגיע תוך 20 דקות ופינה ילד לא במצב קשה לבית-חולים סורוקה.

דוד קוטלר: דרך אגב, השיקולים האלה קיימים לא רק בלקייה.

דוד קוטלר: הם קיימים גם בתל-אביב, גם בשכונת התקווה, גם בצפון תל-אביב ובכל מקום אחר.

טלב אלסאנע: האם אתם לא דרשתם ליווי של המשטרה?

דוד קוטלר: שאלנו את המשטרה האם אפשר להיכנס ללקייה.

דוד קוטלר: זה מה שעשינו.

טלב אלסאנע: אם היו למשל מהומות בבני-ברק האם גם אז הייתם שואלים את המשטרה?

דוד קוטלר: גם ביפו כשעוצרת המשטרה את מגן דוד אדום האמבולנס לא נוסע ברחוב יפת, וגם בפסגות כשצה"ל אומר שעכשיו אי אפשר לבוא כי יורים אז עומד אמבולנס במחסום ומחכה.

טלב אלסאנע: תדייק בנתונים.

טלב אלסאנע: האם מישהו היה יורה ביפו בזמן ההפגנות?

טלב אלסאנע: אז חסמו כבישים.

דוד קוטלר: בלקייה אני חושב שקיבלת תשובה מדוייקת.

דוד קוטלר: העדפנו משיקולים מבצעיים שלנו, שקיימים בכל הארץ, להזניק את האמבולנס מתחת מגן דוד אדום ברהט.

דוד קוטלר: הוא הגיע תוך 20 דקות ופינה את הילד לבית-החולים.

עסאם מח'ול: האם יושב כאן במקרה גם נציג ההתאחדות לכדורגל?

אחמד טיבי: לא.

אחמד טיבי: המשטרה התייחסה לנושא.

אחמד טיבי: זה קשור יותר למשטרה.

עסאם מח'ול: אני חושב שצריך להעמיד את הדברים בקונטקסט הנכון.

עסאם מח'ול: לא הפרטים שנוגעים לכל משרד ומשרד הם החשובים אלא התופעה עצמה.

עסאם מח'ול: אנחנו צריכים לקרוא לילד בשמו.

עסאם מח'ול: היה נסיון מוצהר להעניש את האוכלוסיה הערבית אחרי ההפגנות.

עסאם מח'ול: כל מה שאנחנו מציינים כאן הוא חלק מהענישה הזאת, כולל העובדה שהמשטרה לא מאפשרת לקיים משחקי כדורגל במגרשים בכפרים הערבים למרות שהתאחדות הכדורגל לא מתנגדת לכך.

אחמד טיבי: סנ"ץ גוטמן דיבר על כך ואמר שמאפשרים לשחק כמעט בכל המגרשים, פרט למגרש אחד או שניים בשל שיקולים בטחוניים של אותו רגע.

אחמד טיבי: זה מה שהוא אמר.

עסאם מח'ול: בסדר, אבל זה עכשיו.

עסאם מח'ול: עד כה זה לא היה כך.

עסאם מח'ול: עד לפני שבוע-עשרה ימים היה חרם.

עידו גוטמן: זה לא נכון.

עסאם מח'ול: אני דיברתי עם השר ושלחתי לו מכתב.

עידו גוטמן: אני אומר לך שאתה לא יודע מה שאתה מדבר.

עידו גוטמן: חבר הכנסת מח'ול, אתה אומר דברים לא נכונים.

עידו גוטמן: שלושה שבועות לא התקיימו משחקי כדורגל כאשר בחלק מהמקרים, כדי שלא תיפגענה קבוצות ערביות, ביקשנו מההתאחדות לכדורגל להעביר למגרשים אחרים בישובים ערביים שבהם כן אפשר היה לקיים את המשחקים.

עידו גוטמן: אחרי 3 שבועות ניתן היתר גורף ומ-3 שבועות אחרי האירועים יחידה משטרתית שלא רוצה לקיים משחק כדורגל צריכה לנמק למה במקום הזה לא יתקיים משחק כדורגל.

עידו גוטמן: בחלק מהמקרים לא מקבלים את עמדת היחידה המקומית.

עסאם מח'ול: על מה אתה מדבר?

עסאם מח'ול: לפני שבועיים בדיוק התפרסמה ההחלטה של ההתאחדות לכדורגל.

עסאם מח'ול: היא קובעת שעל בסיס הוראות של המשטרה אסור לקיים משחקים במגרשים מסויימים.

עידו גוטמן: בשבת לפני שבועיים התקיימו בסך הכל 6 משחקים בכל רחבי הארץ.

עסאם מח'ול: אתה עוד פעם מנסה לגרור את זה לוויכוח הנקודתי ואני מדבר על התופעה.

עידו גוטמן: אני אומר לך שזאת שאלה נקודתית.

עסאם מח'ול: אני אומר שנתקלתי באירועים שנוגעים לכולם, גם ל"בזק", גם לחברת החשמל, גם למגן דוד אדום וגם למכבי האש.

עסאם מח'ול: ניסיתי לטפל בבעיות שהתעוררו בטמרה, בסכנין ובמקומות אחרים, כולל טלפונים שנותקו במרפאות.

אחמד טיבי: מה ידוע לך על מכבי אש?

אחמד טיבי: הנציגים שלהם נמצאים פה ואנחנו רוצים לשמוע.

עסאם מח'ול: בעראבה ביקשו לכבות שריפה ומכבי האש אמרו שהם לא יכולים להגיע, שיש להם הוראות לא להגיע.

עסאם מח'ול: אני לא בא להתחשבן עם כל אחד מהגופים נותני השירותים הציבוריים האלה.

עסאם מח'ול: אני אומר שאתם שימשתם כלי בידי משטרה שרצתה לכסות על עצמה, על מה שהיא עוללה, בדיעבד.

עסאם מח'ול: המשטרה רצתה להגיד שהמצב באוכלוסיה הערבית הוא מסוכן ולכן היא ירתה, והאליבי שלה - שאתם לא יכולים להיכנס.

עסאם מח'ול: בשבוע שעבר ביום שישי הייתי אמור להיות בשעה 6:30 באום אל-פחם.

עסאם מח'ול: שמעתי לאורך כל היום ידיעות על כך שהכביש סגור ומיידים אבנים ושהותקפו עובדי "בזק".

עסאם מח'ול: הגעתי לשם ואני אומר לכם, לא תושבי העיר ולא אני, אף אחד לא נתקל במיידי אבנים וכולם תמהו מדוע הידיעה הזאת התפרסמה וחזרו עליה פעם אחר פעם.

עסאם מח'ול: אני רוצה להגיד שמישהו מעוניין לנפח וליצור אווירה אלימה.

אחמד טיבי: חבר הכנסת מח'ול, העובד של חברת "בזק" וגם העובד של חברת חשמל שנרגמו באבנים נמצאים פה ונתנו עדות אישית.

עסאם מח'ול: אני לא מנסה לזלזל, לא בעדות שלהם ולא בכלום.

אחמד טיבי: מי שתקף אותם הוא פרחח ואנחנו מגנים אותו.

אחמד טיבי: אלה אוייבי המגזר הערבי.

עסאם מח'ול: לא רק מגנים.

עסאם מח'ול: אתם נדרשים לערב את הרשות המקומית ברגע שזה קורה.

עסאם מח'ול: הרשות המקומית תהיה הראשונה שלא רק תוקיע אלא תטפל בפרחחים האלה.

עסאם מח'ול: יש לנו חשד שישנם גורמים - ואני לא רוצה להכליל - קיבלתי הבוקר ידיעות עבור וועדת החקירה הממלכתית לגבי ישוב מסויים, שאנשים הידועים כמשתפי פעולה עם המשטרה היו הראשונים להבעיר צמיגים וכשהיתה התקהלות הם ברחו והתחילו לרשום שמות והעבירו אותם למשטרה.

עסאם מח'ול: יש לי את השמות של האנשים האלה.

עסאם מח'ול: אנחנו לא צריכים להיות תמימים.

עסאם מח'ול: כאן יש מגמה ברורה, עם כל הכאב על כל אירוע שיכול לקרות, שהוא אמיתי.

עסאם מח'ול: אבל אני אומר, היתה מגמה להעניש את האוכלוסיה הערבית, להסית נגדה.

עסאם מח'ול: הדרך להסית נגדה היא לא להגיד שהמשטרה היא שפגעה באוכלוסיה הערבית אלא לומר שמכיוון שהאוכלוסיה הערבית פוגעת בכל מי שבא, כולל אלה שבאים להביא לה את השירותים הביתה, אז היא אשמה גם בעניין המשטרה.

עסאם מח'ול: חשוב מאוד שהחברות השונות יחזרו לפעולה רגילה.

עסאם מח'ול: טוב מאוד אם זה כבר קרה.

עסאם מח'ול: אני אומר שהאוכלוסיה הערבית היא השותפה הראשונה במאבק נגד מי שינסה להפריע למתן השירותים האלה.

עסאם מח'ול: אבל לא להסתתר מאחורי יצירת אווירה כזאת כדי להפעיל חרם כלכלי, וזאת המשמעות הבסיסית של מה שנעשה כלפי האוכלוסיה הערבית.

עסאם מח'ול: שמענו את זה מאנשים בעמדות בכירות ובתפקידים רשמיים, כולל מפקדי משטרה, כולל מפקד מחוז, שאמרו: אנחנו נראה להם שאנחנו יותר חזקים ואנחנו נפגע בהם גם כלכלית, נבוא חשבון איתם.

עסאם מח'ול: ולכן אני אומר, לא להיתמם.

עסאם מח'ול: היתה כאן מדיניות ברורה, מכוונת, מתוכננת.

עסאם מח'ול: טוב שהיא נפסקת.

עסאם מח'ול: חבל שחלק מהחברות שמיוצגות כאן שיחקו לידי אלה שרצו לחמם את האווירה וליצור אווירה של חנק ומצור על האוכלוסיה הערבית.

עסאם מח'ול: האם יש פה מישהו ממשרד העבודה והרווחה?

עסאם מח'ול: כי גם שם יש הוראה לא להגיע לביקורים בישובים הערביים.

אברהם פורז: מי נמצא פה מנציבות כבאות והצלה?

יוסי בן-עזרא: אני מפקד שירותי כבאות בגליל המערבי.

יוסי בן-עזרא: אף אחד לא נתן לי הוראה לא להיכנס.

יוסי בן-עזרא: אנחנו נכנסים ונותנים שירות.

יגאל ביבי: כשאתם לא בעיצומים.

יוסי בן-עזרא: כרגע אנחנו בעיצומים, אבל אני לא.

יוסי בן-עזרא: לאור האירועים שהיו אנחנו מקבלים הודעות על שריפות ואז אנחנו יוצאים לדרך.

יוסי בן-עזרא: כשיש מחסום בכביש, אנחנו ממתינים עד לשחרור המחסום ואז אנחנו נכנסים .

יוסי בן-עזרא: היו מקרים שלא נכנסנו - ולא בשל המלצת המשטרה.

יוסי בן-עזרא: אני לא עושה את עבודת המשטרה וזה לא מעניין אותי בכלל.

יוסי בן-עזרא: הם מספיק חזקים, יותר ממני, בשביל לשמור על עצמם.

יוסי בן-עזרא: אני מדבר על התחום עליו אני אמון, הכבאות.

יוסי בן-עזרא: כשנכנסנו לכיוון סכנין בדיוק היו ההלוויות של ההרוגים.

יוסי בן-עזרא: אני הנחיתי את האנשים לא להיכנס כי זה לא הזמן, היות ואני קצת מעורה, נמצא באיזור 37 שנים ואני יודע מה זה לוויה כזאת.

יוסי בן-עזרא: העדפתי לא להיכנס עד שיחלוף זעם, יגמרו ההלוויות, האנשים יקברו את מתיהם ואז נראה מה עושים.

יוסי בן-עזרא: באותו רגע קיבלנו מידע על אירועי שריפות בסמוך לסכנין, שזה היה בוודאות הצתות.

יוסי בן-עזרא: מי הצית?

יוסי בן-עזרא: איך הציתו?

יוסי בן-עזרא: עדיין לא יודעים.

עסאם מח'ול: האם יש לך אינפורמציה לגבי רכב שנשרף בטמרה, שם הזמינו מכבי אש אך הם לא הגיעו?

יגאל ביבי: מי שרף אותו?

יגאל ביבי: הוא נשרף לבד?

אחמד טיבי: זאת היתה שריפה אזרחית.

מוחמד ברכה: מכבי אש לא פועלים לפי הסיבה אלא לפי השריפה.

יוסי בן-עזרא: אני חושב שאנחנו השירות הראשון בארץ שהקים, בעזרת הנציבות, תחנה ב- - - לאור מה שאני שומע פה, כאילו שאנחנו מזניחים את המגזר הערבי, אני מבקש להסיר את הנושא הזה לגמרי מהתמונה.

יוסי בן-עזרא: זה לא בדיוק כך.

יוסי בן-עזרא: אנחנו כן נותנים שירות.

יוסי בן-עזרא: אנחנו חיים באופן תקין עם המגזר הערבי.

יוסי בן-עזרא: היו אירועים שהכתיבו לנו לא להגיע, פשוט מאוד.

יוסי בן-עזרא: לא בהנאה, לא בכפייה של המשטרה או עקב כך שקיבלנו הנחיה מהמשטרה, בשום פנים ואופן לא.

עסאם מח'ול: האם ידוע לך שלפני שבועיים נשרף רכב בטמרה ומכבי אש סירבו להגיע?

יוסי בן-עזרא: אני לא מאמין שבגלל הסיבה הזאת.

יוסי בן-עזרא: לא יכול להיות.

יוסי בן-עזרא: אנחנו נבדוק וניתן תשובות.

יוסי בן-עזרא: אחרי האירועים הנחיתי את האנשים שלי להיכנס בהדרגה.

יוסי בן-עזרא: אנחנו עושים בנוסף לכיבוי גם עבודה מניעתית.

יוסי בן-עזרא: במניעת דליקות, שאנחנו הולכים לבצע גם במגזר הערבי וגם במגזר היהודי, יש עניין של גביית כספים.

יוסי בן-עזרא: אמרתי שזה לא הזמן, שנעזוב את זה וניכנס בהדרגה למוסדות ציבור וניתן היתרים במגרשי כדורגל.

יוסי בן-עזרא: זה שהמשטרה לא מאשרת לשחק, זה לא ענייננו.

יוסי בן-עזרא: אנחנו נפרדים מתחום המשטרה.

יוסי בן-עזרא: אני מאוד מבקש לא לצייר את התמונה כאילו הכבאות לא נענתה לקריאות מהמגזר הערבי.

יוסי בן-עזרא: אנחנו כיבינו כעת כמות שריפות במהלך שבוע ימים שבשנה שעברה כיבינו במשך חודש שלם.

יוסי בן-עזרא: היו 277 אירועים בשבוע וקיבלתי סיוע של 20 צוותים מהמרכז.

יוסי בן-עזרא: זה לא בא מאליו.

יוסי בן-עזרא: אני מבין את הלהט ואת הזעם.

יוסי בן-עזרא: אני עושה את העבודה שלי במגבלות, ויש מגבלות.

אברהם פורז: תודה.

אברהם פורז: רשות הדיבור לחבר הכנסת ביבי.

אברהם פורז: יש לי רק בקשה אליך, אנא במתינות, תשתדל.

יגאל ביבי: לגבי כל אירוע שקורה אומרים שהוא נעשה על-ידי פרחחים.

יגאל ביבי: אני נזכר בפתגם בערבית "משוגע זורק אבן, אלף חכמים לא יוציאו אותה".

יגאל ביבי: זה מה שקורה.

אחמד טיבי: אתה מדבר על חבר הכנסת אריאל שרון?

יגאל ביבי: בינתיים השר לבטחון פנים הוא מר בן-עמי ולא חבר הכנסת שרון.

יגאל ביבי: כל הטענות שלכם נגד המשטרה ונגד כל העולם צריכות להיות מופנות לשרים מהקואליציה שלכם.

יגאל ביבי: בזמן שמר נתניהו היה ראש הממשלה וחבר הכנסת שרון היה שר לא היו המהומות האלה.

יגאל ביבי: אלה האנשים שאתם הבאתם לשלטון ויש לכם טענות.

יגאל ביבי: אני הייתי בממשלה הקודמת ואז לא היו בעיות במגזר הערבי, עם כל הכבוד לכם.

אחמד טיבי: עכשיו הבנו איפה קבור הכלב.

יגאל ביבי: רבותי, הכלכלות של המגזר הערבי ושל המגזר היהודי קשורות זו בזו.

יגאל ביבי: 95% למשל ממגדלי המלפפונים היום הם מהסקטור הערבי.

אברהם פורז: ויש גם בעיה של שנת שמיטה וכך אפשר לאכול מלפפונים ללא הגבלה.

יגאל ביבי: טכנאים לא באים גם לישובים ביש"ע כשיש מהומות.

יגאל ביבי: לכל אחד מהם יש ילדים ואשה והוא לא יבוא.

יגאל ביבי: אני גר בירושלים רבתי ומזמין לפעמים טכנאים לביתי.

יגאל ביבי: אני אומר שאני חבר כנסת יגאל ביבי כדי שאולי זה יעזור והם יבואו אבל הם אומרים: זה לא מעניין אותנו.

יגאל ביבי: לנו יש ילדים ויש אשה, אין לנו רכב ממוגן, אנחנו לא באים.

יגאל ביבי: גם ליהודים לא באים כי אף אחד לא רוצה לסכן את עצמו.

עסאם מח'ול: שם זה שטח כבוש אבל פה זה לא שטח כבוש.

יגאל ביבי: הרבה חברות אמרו שהן יעסיקו מישהו מהמתנחלים, המתיישבים, והוא יהיה טכנאי אצלן ויספק את השירותים.

יגאל ביבי: שמעתי פה שאבנים נזרקות גם על עובדים שגרים באום אל-פחם, בטייבה או בטירה.

יגאל ביבי: אני אומר לך, כמי שקיבל אבנים, שההבדל הוא לא גדול.

יגאל ביבי: כשאתה נוסע ברכב לא ממוגן ואבן נוחתת לך על השמשה הקדמית אז זה לא כדור אחד אלא זה עשרות רסיסים שהורגים, ואבנים הרגו.

יגאל ביבי: ידוי אבנים וירי זה אותו דבר.

יגאל ביבי: תפסיקו להגיד שאבנים לא הורגות.

יגאל ביבי: רבותי, האם יושבים כאן חברי כנסת תמימים?

יגאל ביבי: הכל שקט, הכל יפה, אין מהומות?

מוחמד ברכה: כן.

יגאל ביבי: האם ביום שישי לא זרקו אבנים בדרך לאום אל-פחם ולא שרפו?

יגאל ביבי: על מה אתם מדברים.

יגאל ביבי: במקום לבוא כחברי כנסת, חברי הפרלמנט הישראלי, נבחרי האומה, המורמים מעם ולהרגיע את הרוחות, לדבר, להיות השדכנים - חבר הכנסת אחמד טיבי, אתה יועץ, אתה אדם שיודע לגשר.

יגאל ביבי: אז תגשר בין היהודים לערבים לפחות בארץ, במקום לתת הרגשה שפה עושים עליהום גדול במדינה.

יגאל ביבי: אתם לא יודעים כמה המלים שלכם יותר קשות מהאבנים שנזרקות.

יגאל ביבי: כל מלה שלכם נשמעת על-ידי ילדים, על-ידי הציבור שלכם והמלה שלכם הופכת לאבן, והאבן הופכת לצמיג שרוף ומכוניות שרופות ודברים כאלה.

יגאל ביבי: אז בואו נחליט שעלינו להרגיע את הרוחות.

עסאם מח'ול: - - -

יגאל ביבי: אני לא חשוד כמי שלא חי עם האוכלוסיה הערבית.

יגאל ביבי: השכנים שלי היו ערבים, כילד גדלנו יחד וחיינו יחד.

יגאל ביבי: אני יודע שאפשר לחיות יחד.

יגאל ביבי: אני אוהב את הציבור הערבי ואני חושב שיש בתרבות הערבית דברים מופלאים שאתם הווזווזים לא גיליתם אותם עדיין.

יגאל ביבי: אני רוצה לומר לכם שהמנהיגים שלהם אשמים.

יגאל ביבי: בכל המלחמות, בכל המאבקים בין העם הערבי לעם היהודי המנהיגים הם האשמים.

יגאל ביבי: כל מי שינתח את ההיסטוריה יראה שמי שעשו את כל הצרות זה המנהיגים.

יגאל ביבי: העם רוצה לחיות בשלום.

אחמד טיבי: בוא נפתח את הנקודה הזאת כי זה קשור מאוד לדיון.

יגאל ביבי: אם אתם תהיו בסדר, אם אתם תרגיעו את הרוחות, אם אתם תדברו על שלום - אז יהיה שלום ואנחנו גם נדבר על שלום.

יגאל ביבי: אני רוצה לומר לחבר הכנסת טלב אלסאנע, חבל שהוא לא נמצא פה: על מה הוא מדבר?

יגאל ביבי: האם הוא לא רואה את הפרוטקשן של החבר'ה שלו שם בדרום?

יגאל ביבי: אתה לא יכול לבנות היום בית אם אתה לא משלם לחבר'ה שישמרו על הבית שלך.

יגאל ביבי: בדרום הפכנו להיות מערב פרוע.

יגאל ביבי: אני קורא בעיתונים על כל הפרוטקשן שהולך שם.

אברהים אל-עמור: אתה מגזים.

יגאל ביבי: רבותי, איזה מדינה הפכנו להיות?

יגאל ביבי: תאמינו לי, צריך שחבר הכנסת אריאל שרון יהיה שר המשטרה.

אברהם פורז: אתה בטוח שזה התיק שחבר הכנסת שרון רוצה?

יגאל ביבי: הגענו לזמנים טובים: לא בלבנון רכב ממוגן, לא ביהודה ושומרון רכב ממוגן.

יגאל ביבי: הגענו לכך ש"בזק" וחברת חשמל צריכות רכבים ממוגנים כדי להגיע לישובים בתוך הארץ.

יגאל ביבי: לאיזה זמנים הגענו?

יגאל ביבי: רבותי, כבר אי אפשר לחיות בארץ.

יגאל ביבי: התיירות הלכה לשני העמים, החקלאות נהרסה לשני העמים, הפחד שורר בשני העמים.

יגאל ביבי: טוב שאנחנו נמצאים בוועדת הכלכלה.

יגאל ביבי: אני חושב שלפחות מבחינה כלכלית רוצים לחיות פה במדינה.

יגאל ביבי: הנזק הכלכלי של 5 מיליארד שקל שהפסדנו בחודש האחרון יהיה על חשבון היהודים והערבים, על חשבון האוכלוסיות הנחשלות.

יגאל ביבי: לכן אני מציע שנתחיל לדבר על פיוס ועל הבנות, שנצא יחד להרגיע.

יגאל ביבי: אני גם מתנדב, ביבי וטיבי, לצאת יחד להרגיע, לעשות מפגשים משותפים, להפסיק עם האבנים.

יגאל ביבי: ותפסיקו להאשים אותי כל הזמן כשאני אומר שאבנים הן כלי רצח.

מוחמד ברכה: כדורים קצת יותר.

יגאל ביבי: כדורי גומי קצת פחות.

יגאל ביבי: והערה אחרונה, העובדים האלה הם עובדי ציבור ואני מבקש מחברי חברי-הכנסת, הם בסך הכל עושים את עבודתם, אין להם שום אינטרס, הם לא פוליטיקאים, אז לא להכפיש ולהשמיץ אותם.

אחמד טיבי: אף אחד לא משמיץ אבל מותר למתוח ביקורת.

מוחמד ברכה: בישיבות המחזוריות על נושאים הקשורים באירועים במגזר הערבי אזרח ערבי מגיע פשוט לתסכול.

מוחמד ברכה: תסכול שהוא לא פחות מאשר התסכול של אותם ימים.

מוחמד ברכה: כשמנסים לדבר על מצוקות ובעיות, יש היום ספורט במדינת ישראל לפוליטיקאים ולתקשורת לנסות ולהתחכם ולהתווכח על כל מיני דברים שהם לא לעניין.

מוחמד ברכה: יש ועדת חקירה ממלכתית של מדינת ישראל, על-פי החוק של מדינת ישראל, שמינה אותה נשיא בית-המשפט העליון של מדינת ישראל.

מוחמד ברכה: אנחנו אומרים מראש שיש לנו אמון בוועדה הזאת כי אין לנו מה לחשוש, אין לנו שום דבר להסתיר.

מוחמד ברכה: אני חושב שיש מקום לתת לוועדת החקירה הממלכתית לחקור את השתלשלות האירועים ובמידת האפשר גם להביא לדין את האחראים לכל מיני פשעים שנעשו.

מוחמד ברכה: אבל כשמדברים על המצוקה ועל כל הבעיות של האזרחים, אני חושב שצריך להתייחס אליהם.

מוחמד ברכה: אני רואה פה עובדי ציבור שמתנצחים, מה היה ולא היה ומי אשם.

מוחמד ברכה: מה איכפת לכם?

מוחמד ברכה: מה זה נוגע אליכם?

מוחמד ברכה: אתם נמצאים פה כעובדי ציבור בנושא מסויים ואתם צריכים לספק את התשובות בדיוק על הנושא שאתם מופקדים עליו ולא להרגיש שאתם חלק מהקונצנזוס הלאומי שמתנצח עם האוכלוסיה הערבית ועם אזרחי המדינה הערביים.

מוחמד ברכה: אז משתמשים במלים כמו "פרעות" ומשסעים דברים של חבר כנסת.

מוחמד ברכה: אני אומר לכם חברים, כל עוד המדינה עצמה לא הכריזה על הישובים הערביים כשטח אקס-טריטוריאלי, או שטח כבוש, או שטח שנתון למצב חירום, כל החברות הממלכתיות וכל הגופים הממלכתיים חייבים למלא את תפקידם עד תום.

משה סלומון: באש ובמים, עד שמישהו יפגע.

מוחמד ברכה: חייבים למלא את תפקידם עד תום בתוקף המנדט שניתן להם.

מוחמד ברכה: אם הם לא יכול למלא אותו הם צריכים להיעזר במשטרה ובראשי הציבור הערבי.

מוחמד ברכה: אני הייתי מוכן ללכת ממקום למקום עם כל אדם, אפילו בנפרד, אישית, על מנת שעובדים כאלה לא יפגעו.

מוחמד ברכה: אני אגן על האנשים האלה בגופי.

מוחמד ברכה: זה לא סתם מלים.

מוחמד ברכה: אבל להתחבא מאחורי הערכות בטחוניות?

מוחמד ברכה: כל אחד עושה לעצמו הערכת מצב.

מוחמד ברכה: ל"בזק" יש הערכת מצב בטחונית, לחברת חשמל יש הערכת מצב בטחונית, ולרבנות, ולמגן דוד אדום ומי לא.

מוחמד ברכה: מה קורה כאן?

מוחמד ברכה: אנשים שמופקדים על שירות צריכים לספק אותו כל עוד המדינה לא הכריזה על מצב חירום בישובים האלה.

מוחמד ברכה: אני חושב שצריך לספק להם את כל ההגנה הנדרשת.

מוחמד ברכה: אני לא רוצה שאף אחד יסכן את חייו חס וחלילה.

מוחמד ברכה: אני אומר לכם שברוב המקרים בהם לא סופקו השירותים האלה לא היתה שום נגיעה עם סכנה כלשהי.

מוחמד ברכה: היו מקרים חריגים, שאני בהחלט מגנה אותם.

מוחמד ברכה: אני אומר לכם, אישית הייתי מוכן להגן בגופי על האנשים האלה.

מוחמד ברכה: אבל פה יש מצב שהוא בלתי סביר לחלוטין.

מוחמד ברכה: יכול להיות שחלק מתפקיד ועדת החקירה הממלכתית הוא גם לחקור מה קרה עם גופים ממלכתיים, האם הם מילאו את תפקידם בזמן האירועים או לא.

מוחמד ברכה: כחלק מזה יש לבדוק האם המונופול של חברות וגופים ממלכתיים הוא מוצדק.

מוחמד ברכה: אם הם לא מילאו את תפקידם אני חושב שצריך להסיק מסקנות.

מוחמד ברכה: אני לא חסיד ההפרטות חס וחלילה, אתם יודעים מה אני ומי אני.

אברהם פורז: אנחנו מטפלים במונופול הזה בהקשר אחר.

מוחמד ברכה: אבל חברה שאינה מסוגלת לעמוד במנדט שהוא ביסוד יסודה, אני חושב שצריכה לתת את הדין על כך.

אברהים אל-עמור: אני מנכ"ל רשימת רע"מ.

אברהים אל-עמור: אני ה-6 ברשימת רע"מ אך לא הצלחתי להיכנס לכנסת.

אברהים אל-עמור: אני מכסייפה בנגב.

אברהים אל-עמור: אני רוצה לומר לחברי חבר-הכנסת יגאל ביבי, הוא אמר שהמנהיגים הערבים הם שגורמים לכל הדברים האלה.

אברהים אל-עמור: ומה לגבי אדוני, מה עשית על מנת להרגיע את הרוחות?

אברהים אל-עמור: אמרת שבנגב דורשים פרוטקשן.

יגאל ביבי: כשהייתי סגן שר הדתות חיסלתי את החרפה הזאת של בתי-הדין השרעיים.

יגאל ביבי: בניתי להם 5 ארמונות, בניתי מסגדים, בניתי הכל.

יגאל ביבי: זה מה שאני עשיתי, ביושר ובשוויון.

אברהים אל-עמור: זה לא שייך לנושא.

אברהים אל-עמור: אני שואל מה הוא עשה לגבי האירועים האלה, לגבי התקופה שבה אנו חיים.

ריאן כאמל: אני יודע מה רצית לעשות.

יגאל ביבי: הכל ביושר.

אברהים אל-עמור: חבר הכנסת ביבי אמר שאצל הבדואים יש עכשיו פרוטקשן.

אברהים אל-עמור: מה זה שייך?

אברהים אל-עמור: אפילו במידה וזה היה קיים, מה זה שייך לכך שלא יכנסו לתת שרותים לבדואים, שלא היה אצלם שום אירוע חריג?

אברהים אל-עמור: אני רוצה הסבר מכבודך על הדבר הזה אחרי שאני אסיים.

אברהים אל-עמור: חברי הכנסת כאן לא מתקיפים עובדי ציבור אלא הם עושים בירור ומנסים להבהיר את הדברים.

אברהים אל-עמור: האם מותרת לפי דעתך הענשה קולקטיבית?

אברהים אל-עמור: כאדם חובש כיפה אני חושב שזה אמור להיות אסור על-פי ה"אני מאמין" שלך.

יגאל ביבי: לפי היהדות כל ישראל ערבים זה לזה.

יגאל ביבי: כל הערבים ערבים זה לזה.

אברהים אל-עמור: חבר הכנסת ביבי, שמעתי ממך עוד דבר, אמרת: הם ישרפו ואנחנו נכבה.

אברהים אל-עמור: אני לא יודע מי זה הם ומי זה אנחנו.

אברהים אל-עמור: אנחנו עם במדינה הזאת, חלק מהמדינה האחת.

אברהים אל-עמור: המושגים "הם" ו"אנחנו" מרגיזים אותי.

יגאל ביבי: בשכונת מאה שערים גרים יהודים וכשהם שרפו את האשפה אז עיריית ירושלים במשך 3 שבועות לא נכנסה לשם להוציא אשפה.

אברהים אל-עמור: אתה הזכרת לחבר הכנסת אלסאנע את הבדואים.

אברהים אל-עמור: פעם אנחנו "הבדואים שלכם" ופעם אנחנו "פרוטקשן".

אברהים אל-עמור: אני לא יודע, אני רוצה להבין מה הזהות שלי: או שאני בדואי שלך או שאני לא בדואי שלך.

אברהים אל-עמור: פעם אחת עמדתי במחסום וכשאמרתי שאני ערבי נאלצתי להמתין 3 שעות.

אברהים אל-עמור: כשאמרתי שאני בדואי נכנסתי מייד.

אברהים אל-עמור: ועכשיו אני בדואי לא טוב.

אברהים אל-עמור: אני רוצה לדעת אם אני כשר או לא כשר.

יגאל ביבי: יש "כשר" ויש "גלאט כשר".

ליאור זרנקין: הואיל ופה הואשמה חברת החשמל בענישה והואיל וכאשר אני דיברתי לא היו פה חברי כנסת נוספים למעט חבר הכנסת אחמד טיבי, אני רוצה להבהיר: החשמל הוא מוצר חיוני ואין לו תחליף.

ליאור זרנקין: לכן מבחינתנו החשמל הוא מחוץ לסכסוך ומחוץ לאירועים.

ליאור זרנקין: אנחנו יצאנו ויוצאים לכפרים הערביים וברגע זה עובדות עשרות קבוצות בכפרים ערביים ונמשיך לצאת.

ליאור זרנקין: אבל אני לא רוצה שיענישו את העובדים שלנו.

יוסי מלכה: בתגובה לחבר הכנסת אלסאנע: כל הדברים שהוא אמר לא היו מעולם.

יוסי מלכה: זה פשוט תלוש ממה שקרה לפחות לחברת "בזק" בחטיבת הצפון.

יוסי מלכה: בין היתר הוא אמר שלא היו נזקים.

יוסי מלכה: אז אני אומר עוד פעם, בחודש הזה היו 34 נזקים, כאשר בשנה שלמה בכל החטיבה יש 48 נזקים בסך הכל.

יוסי מלכה: לא היתה שום מדיניות של ענישה.

יעקב סבג: רק משפט אחד, אני מבקש לעשות בירור עם חבר הכנסת רז.

אברהם פורז: אני מציע שתגיע למשרדים שלכם ותתייעץ מה עושים במקרים כאלה, כשחבר כנסת פגע בך.

אברהם פורז: אני לא נותן פה ייעוץ.

אברהם פורז: אם אתה מרגיש נפגע ישנן דרכים להגיב.

אברהם פורז: תתייעץ ותיראה מה הדרכים.

אברהם פורז: רבותי, אני קודם כל חושב שטוב שהדיון הזה התקיים.

אברהם פורז: אני רוצה להודות לך, חבר הכנסת טיבי על שיזמת אותו.

אברהם פורז: הדיון הזה אותי מאוד שימח במובן הזה שאנחנו רואים פה, אחרי תקופה ארוכה של מתח, קצת פחות מתח.

אברהם פורז: אני לא יודע אם שמתם לב, עם כל הבעייתיות של הדיון הזה הוא התנהל באווירה פחות או יותר סבירה ורגועה.

אברהם פורז: לי אין ספק שהחברות הישראליות, בוודאי חברה שהיא מונופול כמו "בזק" או חברה כמו חברת החשמל, שהן חברות ציבוריות מונופוליסטיות, אבל גם גופים אחרים בוודאי לא צריכים לעשות ענישה קולקטיבית.

אברהם פורז: מצד שני אתה יכול להבין את העובד שכמו שאמרו פה יש לו משפחה והוא לא הולך להילחם.

אברהם פורז: אם קוראים לו למילואים אז אין לו ברירה לפעמים אבל בחיי העבודה שלו הוא לא רוצה להסתכן.

אברהם פורז: אנחנו למעשה נמצאים עכשיו בסוף התקופה כי שמענו פה שהמשטרה חושבת שאפשר להיכנס לישובים הערביים.

אברהם פורז: שמענו שגם "בזק", גם חברת החשמל וגם חברות אחרות חידשו כמעט באופן מלא את השירות.

אברהם פורז: אני פונה אליכם בשם ועדת הכלכלה שתחדשו באופן מלא את השירות.

אברהם פורז: באותם מקרים שבהם אתם נתקלים בבעיות, צריך להפעיל משטרה ולהעמיד אנשים שמשתוללים לדין וגם כמובן להיעזר בראשי הציבור כי באמת לפעמים כשיש איזה חבורת ילדים פרחחים שמשתוללים אם בא מישהו מקומי שמרגיע אותם אז המצב הרבה יותר טוב.

אברהם פורז: לי אין ספק שהאוכלוסיה הערבית בישראל זכאית לקבל שירותים מלאים מכל הגורמים הציבוריים וגם מגורמים אחרים, כמו כל אוכלוסיה אחרת.

אברהם פורז: אני שמח שהדברים האלה לאט לאט חוזרים לתקנם.

אברהם פורז: אני אומר לחברי הכנסת שמייצגים פה את הציבור הערבי, ואמרתי את זה גם בשיחה פרטית לחבר הכנסת אחמד טיבי, לדעתי לכם יש עניין גדול להראות שיש קו ירוק ושכל הדברים שקורים במה שאנחנו קוראים לו "שטחים" ומה שאולי חבר הכנסת יגאל ביבי קורא לו "יהודה, שומרון וחבל עזה" לא יגלשו ולא יהפכו את הסכסוך הזה לסכסוך טוטאלי שבו גם אנשים מתונים כמוני יחשבו שבעצם אי אפשר להתפשר על שום דבר.

מוחמד ברכה: האש החיה נגד אזרחים היא שמחקה את הקו הירוק.

מוחמד ברכה: ללא אש חיה זה היה הפגנה שקטה שהיתה מסתיימת תוך יום אחד.

מוחמד ברכה: כשהתחילו למות אנשים אז באמת הקו הירוק הטשטש.

אברהם פורז: חבר הכנסת ברכה, אני רוצה לומר לך, לדעתי יש חובה עלינו חברי הכנסת בכנסת ישראל, אנחנו מייצגים ציבור של אזרחי ישראל, גם אתם וגם אנחנו, לעשות כל מאמץ שהסכסוך עם הפלשתינאים - ותהיה דעתך בקשר לסכסוך הזה אשר תהא, ומותר לך להחזיק בדיעה - שהסכסוך הזה לא יגלוש אלינו מעבר לקו הירוק בסכסוכים אלימים.

אברהם פורז: בסופו של דבר כולנו סובלים.

אברהם פורז: וכמובן כשאני מדבר על העניינים הכלכליים אז הפגיעה הכלכלית היא בכולם.

אברהם פורז: ברגע שאין שיתוף פעולה, ברגע שאזרחים יהודים פוחדים להיכנס לכפר ערבי אז כל השירותים שניתנים שם, גם חנויות, גם מסעדות וגם שירותים אחרים ניזוקים, וזה חבל.

אברהם פורז: אני חושב שמוטלת עלינו חובה לעשות הכל להרגעת המצב וליצור אווירה טובה.

אברהם פורז: היא תעבוד לטובת שני הצדדים.

אברהם פורז: אני חושב שאווירה טובה בינינו תעזור גם כדי להעביר את זה מעבר לקו הירוק, כדי להגיע גם לאיזה הסדר עם הפלשתינאים.

אברהם פורז: תודה רבה.